Sam 2nan 3 AKKDC08 - Sayuli ka mɔgɔw ni Dawuda ka mɔgɔw - Bible Search\nSam 2nan 2 Sam 2nan 4\nSam 2nan 3\n1Sayuli ka mɔgɔw ni Dawuda ka mɔgɔw ye ɲɔgɔn kɛlɛ waatijan kɔnɔ. Dawuda tun be see sɔrɔla ka taga ɲa. Sayuli ka mɔgɔw barika tun be dɛsɛra ka taga.\nDawuda ye deen minw sɔrɔ k'a to Eburɔn\n(Lok fɔlɔ 3.1-14)\n2Ka Dawuda to Eburɔn, a ye dencɛw sɔrɔ. A deen fɔlɔ ye Amunɔn ye, a muso Zizireyɛlika Ayinowamu dencɛ. 3Filanan ye Kileyabu ye, Karimɛlika Nabali min sara, ale ka muso Abigayɛli dencɛ. Sabanan ye Abisalɔn ye, Gɛsuri masacɛ Talimayi denmuso Maaka dencɛ. 4Naaninan ye Adoniya ye, Agiti ka dencɛ. Duurunan ye Sefatiya ye, Abitali dencɛ. 5Wɔɔrɔnan ye Yitireyamu ye, Dawuda ka muso Ɛgila dencɛ. Dawuda y'o deen nunu le sɔrɔ k'a to Eburɔn.\nBɛnbaliya be don Abinɛri ni Isibosɛti cɛ\n6Sayuli ka mɔgɔw ni Dawuda ka mɔgɔw tun be kɛlɛ la tuma min na, Abinɛri tun banbanin lo k'a ka fanga yiriwa Sayuli ka mɔgɔw cɛma. 7O y'a sɔrɔ gɛrɛfɛmuso dɔ tun be Sayuli fɛ, a tɔgɔ ko Irisipa, Aya denmuso tun lo. Loon dɔ, Isibosɛti y'a fɔ Abinɛri ye ko: «Mun na i tagara la ni ne facɛ ka gɛrɛfɛmuso nunu dɔ ye?» 8Isibosɛti ka kuma ye Abinɛri dimi kosɔbɛ. A y'a fɔ Isibosɛti ye ko: «O tuma na, ne ye mɔgɔkolon ye fɔɔ ka sɔn ka baara kɛ Zuda kɔmɔgɔw ye wa? Ne b'a la halibi ka koɲuman kɛ e faa Sayuli ka soo ye, ani e faa balimaw, n'a teriw ye. Ne ma sɔn ka ele don Dawuda bolo. Bii i be wili ka ne jalaki ko ne ye kodagabali kɛ ni muso nin ye! 9- Masaba y'a daa di Dawuda ma koo minw na, ni ne ma fara Dawuda kan o la, Ala kana ne to. 10Masaba tun y'a fɔ k'a gwɛlɛya ko a bena masaya nin yɛlɛma k'a bɔ Sayuli ka somɔgɔw bolo k'a di Dawuda ma, ko ale bena Dawuda kɛ masa ye Isirayɛli mara ni Zuda mara kunna, k'a ta Dan mara la kɔgɔdugu faan fɛ fɔɔ ka taga se Bɛriseba, worodugu faan fɛ.» 11Isibosɛti ma sɔn ka Abinɛri jaabi, bari a tun be siran a ɲa.\nAbinɛri be bɛn ni Dawuda ye\n12Abinɛri ye mɔgɔ dɔw ci Dawuda fɛ ko u ka ta'a fɔ a ye ko: «Jamana nin ye jɔn ta ye? Bɛn ni ne ye, ne bena e dɛmɛ ka Isirayɛliden tɔw bɛɛ ɲaa yɛlɛma k'o sin e ma.» 13Dawuda y'a jaabi ko: «O ɲana, ne bena bɛɛn n'i ye, nga ne bena fɛɛn kelen ɲini i fɛ, ko i te se ka na ne fɛ fɔɔ n'i kɔnna ka Sayuli denmuso Mikali bila ka na ne fɛ.» 14- O kɔ, Dawuda ye mɔgɔw bila ka ta'a fɔ Sayuli dencɛ Isibosɛti ye ko ale tun y'a muso Mikali min maminɛ ni filisi mɔgɔ kɛmɛ fɔrɔgolow ye, ko a k'a bila ka na ale fɛ. 15O la, Isibosɛti y'a fɔ k'u ka ta'a minɛ a cɛɛ Palitiyɛli fɛ, Layisi dencɛ. 16Muso nin cɛɛ wilila ka tugu a kɔ n'a be kasira fɔɔ ka taga se Bawurimu. Abinɛri y'a fɔ cɛɛ nin ye o yɔrɔ la ko a ka kɔsegi, cɛɛ nin kɔsegira.\n17Abinɛri ye ɲɔgɔnye kɛ ni Isirayɛli cɛkɔrɔbaw ye k'a fɔ u ye ko: «Aw tun b'a fɛ Dawuda ka kɛ aw ka masacɛ ye o mɛnna. 18Aw k'a kɛ aw ka masacɛ ye sisan, bari Masaba tun y'a fɔ ale Dawuda koo la ko ale ben'a ka jama Isirayɛli bɔsi filisiw ani u jugu tɔw bɛɛ bolo, Dawuda le barika la.» 19Abinɛri y'o kuma fɔ Bɛnzamɛn kɔmɔgɔw ye fana. A sɔrɔla ka wili ka taga Eburɔn ka Bɛnzamɛn kɔmɔgɔw ni Isirayɛliden tɔw ka koo latigɛninw bɛɛ ɲafɔ Dawuda ye.\n20A sera Dawuda fɛ Eburɔn, ni mɔgɔ mugan ye minw tun y'a bila sira, Dawuda ye dumuniba labɛn u ye. 21O kɔ, Abinɛri y'a fɔ Dawuda ye ko: «Ne bena taga banba ka Isirayɛliden tɔw bɛɛ ɲaa yɛlɛma k'u sin e ma, masacɛ, ne matigi, u bena bɛɛn n'i ye. O la, i bena kɛ yɔrɔ bɛɛ masacɛ ye i n'a fɔ i b'a fɛ k'a kɛ cogo min na.» Dawuda ye sira di Abinɛri ma, a wilila ka taga hɛrɛ la.\nZowabu be Abinɛri faga\n22O waati la, Zowabu ni Dawuda ka kɛlɛdenw bɔra ka taga kɛlɛ dɔ kɛ. U kɔsegira ka na n'u juguw bololafɛn caaman ye. O y'a sɔrɔ Abinɛri tun te Dawuda gɛrɛfɛ Eburɔn tugu. Dawuda tun ye sira d'a ma, a tagara hɛrɛ la. 23Zowabu n'a ka kɛlɛdenw bɛɛ sera tuma min na, u y'a fɔ a ye ko: «Nɛri dencɛ Abinɛri tun nana masacɛ fɛ yan, a y'a to a kɔsegira ka taga hɛrɛ la.» 24Zowabu tagara masacɛ fɛ k'a fɔ a ye ko: «I ye baara jumɛn le kɛ ten? Abinɛri yɛrɛ nana i fɛ. Mun na i y'a to a segira ka taga? 25I be Nɛri dencɛ Abinɛri lɔn cɔ! A nana k'i namara, k'i yɛlɛmayɛlɛmacogo lɔn, k'i ka kɛtaw bɛɛ lɔn.»\n26O kɔ, Zowabu bɔra Dawuda fɛ ka sɔrɔ ka mɔgɔw bila Abinɛri kɔ. Olu tagara Abinɛri sɔrɔ kɔlɔnda la Sira, ka kɔsegi n'a ye. Dawuda tun t'o kala ma. 27Abinɛri kɔsegira ka na se Eburɔn tuma min na, Zowabu y'a minɛ ka bɔ n'a ye gɛrɛfɛ, dugu donda la, ka kɛ i n'a fɔ a b'a fɛ ka kuma a fɛ a kelen. O yɔrɔ la, a y'a sɔgɔ a kɔnɔbara la k'a faga, a dɔgɔcɛ Azayɛli fagako kama. 28Dawuda y'o mɛn tuma min na, a y'a fɔ ko: «Ne ni n ka fanga ka koo te Nɛri dencɛ Abinɛri ka fagako la fewu fewu, Masaba b'o lɔn. 29O kunko ka ben Zowabu n'a facɛ ka somɔgɔw bɛɛ kan! Jolijugutigi, walima farisogobanatigi ka sɔrɔ Zowabu ka soo kɔnɔ tuma bɛɛ, walima senkelennin, walima murujan ka cɛnni nɔɔ, walima kɔngɔtɔ.» 30Zowabu n'a dɔgɔcɛ Abisayi ye Abinɛri faga ten le. Ko bari a ye olu dɔgɔcɛ Azayɛli faga kɛlɛkɛyɔrɔ la Gabaŋɔn.\n31Dawuda y'a fɔ Zowabu ye ani jama bɛɛ ye, min tun be n'a ye, ko u k'u ka faniw faran, ka dusukasifaniw don, ka to ka kasi Abinɛri suu ɲafɛ. Masacɛ Dawuda tun be tugura suu nin kɔ. 32U ye Abinɛri suu don Eburɔn. Masacɛ kasira kosɔbɛ a kaburu kan, ani jama bɛɛ fana. 33O kɔ, masacɛ ye dusukasidɔnkili dɔ la Abinɛri sayako la ko:\n«Abinɛri tun ka kan ka sa i n'a fɔ naloman wa?\n34E bolow tun sirinin tɛ,\ne seenw tun te jɔrɔkɔ la.\nE sara i ko mɔgɔjuguw cunna mɔgɔ min kan.»\nJama bɛɛ kasira tugu, Abinɛri kosɔn.\n35U bɛɛ jɛnna ka na Dawuda fɛ k'a fɔ ko a ka dumuni kɛ. O y'a sɔrɔ suu tun ma ko fɔlɔ. Dawuda kalila k'a fɔ ko ni ale ye dumunifɛn o fɛɛn don a daa la ni tilekun ma don fɔlɔ, ko Ala kana ale to. 36Jama bɛɛ ye koo nin faamu, ani ka sɔn masacɛ ta ma. A ka kɛtaw bɛɛ tun ka di jama ye. 37A kɛra ten, jama bɛɛ, ni Isirayɛliden tɔw bɛɛ y'a faamu o loon na ko Nɛri dencɛ Abinɛri ka fagako ma bɔ masacɛ la. 38Masacɛ y'a fɔ a ka dakɔrɔsigiw ye ko: «Aw m'a lɔn ko kuntigi, ni mɔgɔbaba le sara Isirayɛlidenw cɛma wa?» 39A ko hali k'ale to a ka masaya la bii nin na, ko ale barika ka dɔgɔ Seruya ka deenw ka baarajugu nin ɲɔgɔn kɛli ma. A ko Masaba ka mɔgɔjugu nunu sara u ka kojugu kama.


Mas 2nan 10 AKKDC08 - Akabu kɔmɔgɔw dencɛ mɔgɔ bi - Bible Search\nMas 2nan 9 Mas 2nan 11\nMas 2nan 10\nZewu be Akabu ka denbaya faga\n1Akabu kɔmɔgɔw dencɛ mɔgɔ bi wolonwula tun be Samari dugu kɔnɔ. Zewu ye bataki dɔw sɛbɛn k'o ci Samari, dugu kɛlɛkuntigiw ma, ani cɛkɔrɔbaw, ni Akabu kɔmɔgɔw kɔlɔsibagaw ma. A y'a fɔ a kɔnɔ ko: 2«Ni bataki nunu sera aw ma dɔrɔn, aw kuntigi deenw be n'aw ye minkɛ, ani wotorow ni soow, ani dugu barikaman ni kɛlɛkɛminanw, 3min ka fisa ani min be se ka kɛ masa ɲanaman ye aw kuntigi kɔmɔgɔw cɛma, aw k'o minɛ k'a sigi masaya la a faa nɔɔ na, a ka kɛlɛ kɛ aw kuntigi ka soo kama.»\n4U siranna kosɔbɛ, u y'a fɔ ɲɔgɔn ye ko: «Masacɛ fila ma se ka lɔyɔrɔ sɔrɔ a fɛ, an do bena lɔyɔrɔ sɔrɔ cogo di?» 5Masaso kɔnɔ kuntigi, ni dugutigi, ani cɛkɔrɔbaw, ni deen nunu kɔlɔsibagaw ye cii bila ka ta'a fɔ Zewu ye ko: «Anw ye i ka baaradenw ye, i b'a fɛ an ka koo min kɛ, an bena o kɛ. An kɔni tena mɔgɔ woloma k'o kɛ masacɛ ye, fɛɛn min ka d'i ye, i k'o kɛ.» 6O la, Zewu ye bataki filanan ci u ma tugu, k'a fɔ o kɔnɔ ko: «N'aw be ne kɔ, n'aw be mɛnni kɛ ne fɛ, aw k'aw kuntigi kɔmɔgɔ nunu kungolow ta ka na n'u ye ne fɛ sini nin waati nin ɲɔgɔn na Zizireyɛli.» O y'a sɔrɔ masacɛ kɔmɔgɔ bi wolonwula nunu tun be dugu mɔgɔbabaw le fɛ n'u b'u balola. 7O bataki nin sera u fɛ tuma min na, u ye masacɛ kɔmɔgɔ bi wolonwula nunu bɛɛ kaan tigɛ, k'u kungolow don sinsinw kɔnɔ k'o ci Zewu ma Zizireyɛli. 8Ciden nan'a fɔ a ye ko u nana ni masacɛ deen nunu kungolow ye. A y'a fɔ ko u k'u bila yɔrɔ fila, dugu donda gɛrɛfɛ yanni sɔgɔma. 9Sɔgɔma, a bɔra ka lɔ k'a fɔ jama ye ko: «Aw jalakinin tɛ. Ne ye janfa siri ka n kuntigi faga, nga jɔn le ye nunu bɛɛ faga? 10Aw k'a lɔn ko foyi tena to Masaba ka kuma na min tena kɛ. A ye min fɔ Akabu ka soo kama. Masaba ye fɛɛn min fɔ a ka kira Eli daa la, a y'o le kɛ.»\n11- O kɔ, Zewu ye Akabu ka mɔgɔw bɛɛ faga Zizireyɛli, a ka mɔgɔbabaw, n'a terigwɛlɛnw, an'a ka sarakalasebagaw, a ma kelen to yen.\nZewu be Akaziyasi ka somɔgɔw faga\n(Lok 2nan 22.8)\n12Zewu ye Samari sira minɛ. A tagara se Bɛtekɛdi, sagadɛndɛbagaw ka yɔrɔ la, 13a ye Zuda mara masacɛ Akaziyasi balima dɔw ye o yɔrɔ la. A y'u ɲininga k'olu ye jɔnw ye. U y'a jaabi k'olu ye Akaziyasi balimaw ye, k'olu be tagara masamuso deenw ni masacɛ ka somɔgɔ tɔw fo. 14Zewu ko k'u minɛ, u y'u minɛ k'u kaan tigɛ Bɛtekɛdi kɔlɔnda la. U tun ye mɔgɔ bi naani ye, a ma kelen to yen.\nZewu be Yonadabu kunbɛn\n15Zewu bɔra o yɔrɔ ka taga Erekabu dencɛ Yonadabu kunbɛn, min tun be nan'a ɲafɛ. A y'a fo k'a fɔ a ye ko: «I kɔnɔ gwɛnin lo i n'a fɔ ne ta, i faan fɛ wa?» Yonadabu y'a jaabi ko ɔnhɔn. Zewu y'a fɔ ko ni o lo, ko a k'a bolo di ale ma. A y'a bolo di. Zewu y'a sama, a yɛlɛl'a ka wotoro kɔnɔ. 16Zewu y'a fɔ a ye ko a ka na, ko ale jijanin be Masaba ka koo la cogo min na, ko a ben'o ye. A y'a ta a ka wotoro kɔnɔ ka taga n'a ye. 17Zewu sera Samari dugu kɔnɔ dɔrɔn, Akabu ka somɔgɔ tɔɔ minw tun tora yen, a ye olu bɛɛ halaki ka kɛɲɛ ni Masaba ka kuma ye a tun ye min fɔ Eli ye.\nZewu be Baali sɔnko ban\n18O kɔ, Zewu ye jama bɛɛ lajɛn k'a fɔ u ye ko: «Akabu kɔni ye Baali sɔn dɔɔni, nga ne ben'a sɔn ka tɛmɛ a kan kosɔbɛ. 19Aw ka Baali ka kiraw bɛɛ wele u ka na ne fɛ, ani a sɔnbagaw bɛɛ, ani a murutigiw bɛɛ, mɔgɔ si kana to kɔfɛ. Bari ne b'a fɛ ka sarakaba bɔ Baali ye. Ni min tora kɔfɛ, o tigi bena faga.» Zewu tun y'o kɛ ni cekuya ye janko a ka se ka Baali sɔnbagaw bɛɛ faga. 20A ko u ka Baali ka ɲanagwɛ lon wango la. U y'o wango la. 21A ye cii bila ka taga Isirayɛli mara bɛɛ la. Baali sɔnbaga nunu bɛɛ nana, mɔgɔ si ma to kɔfɛ u la. U donna Baali soo kɔnɔ, a fara tɛ. 22A y'a fɔ u ka sɔnnikɛfaniw marabaga ye ko a ka faniw bɔ ka di Baali sɔnbaga nunu bɛɛ ma. Ale y'o kɛ. 23O kɔ, Zewu ni Erekabu dencɛ Yonadabu tagara Baali soo kɔnɔ, k'a fɔ Baali sɔnbaga nunu ye ko u ka filɛli kɛ yala ni Masaba batobaga dɔ te u cɛma, ko a ka kɛ olu Baali sɔnbagaw dama ye. 24U donna ko u be saraka jɛnitaw ni saraka dɔ wɛrɛw bɔ. O y'a sɔrɔ Zewu tun ye mɔgɔ bi seegi to kɛnɛma k'a fɔ olu ye ko: «Ne be mɔgɔ minw donna aw bolo, n'aw dɔ y'a to u kelen yɛrɛ sera ka boli, o tigi le bena faga a nɔɔ na.» 25A tilara saraka jɛnita la dɔrɔn, a ye sira di daa kɔlɔsibagaw ni kɛlɛdenw kuntigiw ma, ko u ka don ka mɔgɔ nunu faga, ko u si ɲanaman kana bɔ. U y'u faga ni murujan ye k'u suuw ta k'o fili kɛnɛma. O kɔ, u donna Baali soo kɔnɔ, 26ka jokabakuru ta ka bɔ n'a ye k'a jɛni. 27A cɛnnin kɔ, u ye soo nin ci k'o yɔrɔ kɛ forobaɲɛgɛn ye. A be yen halibi.\nIsirayɛli masacɛ Zewu ka koo\n28Zewu ye Baali ka koo ban ten Isirayɛli mara la. 29- Nga ale ma faran ka bɔ Nebati dencɛ Zerobowamu ka kojugu la, min tun ye Isirayɛlidenw bila misiden sanulamanw sɔnko la Betɛli ni Dan, n'o kɛra kojugu ye. 30O kɔ, Masaba y'a fɔ Zewu ye ko: «I ye koɲuman kɛ ne ɲakɔrɔ minkɛ, o ɲɛna. I ye ne sago bɛɛ kɛ Akabu ka soo la. O la, i kɔmɔgɔw bena to masaya la Isirayɛli mara kunna fɔɔ ka se i tulomasamaw ma.» 31O bɛɛ n'a ta, Zewu ma Masaba, Isirayɛli ka Ala ka sariya bato n'a dusu bɛɛ ye. Zerobowamu tun y'a kɛ Isirayɛlidenw ye kojugu minw kɛ, a ma faran o la.\n32O waati la, Masaba y'a daminɛ ka Isirayɛli mara yɔrɔ dɔgɔya. Siri masacɛ Azayɛli y'u kɛlɛ ka se u kɔrɔ u ka mara daan bɛɛ la, 33Zurudɛn baji kɔrɔn fɛ, ni Arowɛri worodugu faan fɛ, Arinɔn kɔɔ daa la, min ye Galaadi mara ni Basan mara ye, Gadi ni Urubɛn ani Manase kɔmɔgɔw tun siginin be yɔrɔ min na.\n34Zewu ka kɛwali tɔw, a ka baara bɛɛ, n'a ka cɛfariyakow bɛɛ, olu be sɔrɔ Isirayɛli mara masaw ka loon o loon kibaru sɛbɛ kɔnɔ. 35Zewu sara, u y'a suu don Samari. A dencɛ Yowakazi sigir'a nɔɔ na masaya la. 36Zewu tun ye saan mugan ni seegi kɛ masaya la Isirayɛlidenw kunna Samari.


Mas fɔlɔ 1 AKKDC08 - Masacɛ Dawuda tun kɔrɔla kosɔbɛ. U - Bible Search\nMas fɔlɔ int Mas fɔlɔ 2\nMas fɔlɔ 1\nMasacɛ Dawuda ka kɔrɔya\n1Masacɛ Dawuda tun kɔrɔla kosɔbɛ. U tun be to ka faniw biri a kan, nga a ka nɛnɛ tun te ban. 2O la, a ka baaradenw y'a fɔ a ye ko: «Sunguru min ma cɛko lɔn fɔlɔ, an ka o ɲini e masacɛ, an ka matigi ye, a ka to ka baara kɛ masacɛ ye, ka to ka janto a la, ani ka la n'a ye, masacɛ, an ka matigi k'a yɛrɛ fari gwan n'a ye.» 3U ye sunguruɲuman ɲini Isirayɛli jamana bɛɛ kɔnɔ. U ye Sunɛmuka dɔ sɔrɔ min tɔgɔ ko Abisagi. U y'a minɛ ka na n'a ye masacɛ fɛ. 4O sunguru nin tun cɛɛ ka ɲi kosɔbɛ. A tun tora ka janto masacɛ la, ani ka baara kɛ a ye, nga masacɛ ma jɛn ka ye n'a ye.\nAdoniya b'a fɛ ka kɛ masacɛ ye\n5- Yɛrɛboɲa donna Agiti dencɛ Adoniya la fɔɔ a y'a fɔ ko ale lo bena kɛ masacɛ ye. A ye wotorow ni soow ɲini, ani mɔgɔ bi duuru minw tun bena bila a ɲafɛ, 6ka sɔrɔ a facɛ Dawuda be yen. A m'a jalaki ko: «Mun na e ye nin kɛ?» A tun cɛɛ ka ɲi haali, ale lo tun tugura Abisalɔn kɔ kɔrɔya la. 7A ni Seruyaa dencɛ Zowabu, ni sarakalasebaga Abiyatari ye ɲɔgɔnye kɛ, olu sɔnn'a ta ma. 8Nga sarakalasebaga Sadɔki ni Yoyada dencɛ Benayawu, ani kira Natan, ani Simeyi ni Ereyi, ani Dawuda kɔlɔsibagaw niin tun te Adoniya ka koo la.\n9Adoniya ye sagaw, ni turaw ani misi kɛɲɛnin tulɔninw kɛ saraka ye «Kabakuru nɔgɔnɔgɔnin» gɛrɛfɛ, Ɛnrogɛli kɔji bɔyɔrɔ daminɛyɔrɔ gɛrɛfɛ. A tun ye masacɛ deen tɔw wele, ani Zuda mara mɔgɔw bɛɛ minw tun be baara kɛra masacɛ ye. 10Nga a ma kira Natan, ni Benayawu, ani Dawuda kɔlɔsibagaw n'a faden Solomani wele.\nNatan ni Batiseba be tugu Solomani kɔ\n11- Natan y'a fɔ Solomani bamuso Batiseba ye ko: «E m'a mɛn ko Agiti dencɛ Adoniya y'a yɛrɛ kɛ masacɛ ye wa? Nga an matigi Dawuda t'a kala ma. 12Ayiwa, n bena ladili d'i ma, janko i k'i nii, n'i dencɛ Solomani ta kisi. 13Taga don masacɛ Dawuda fɛ k'a fɔ a ye ko: ‹Masacɛ, ne matigi, e tun ma kali i ka jɔnmuso ye ko ne dencɛ Solomani le bena kɛ masacɛ ye i nɔɔ na ka sigi i ka masasigilan kan wa? A do kɛra di Adoniya kɛra masa ye?› 14K'i to kuma na ten masacɛ fɛ, ne bena na don k'i ka kuma dafa.»\n15Batiseba donna masacɛ ka layɔrɔ la. O y'a sɔrɔ masacɛ tun kɔrɔla kosɔbɛ, Sunɛmuka Abisagi tun be baara kɛr'a ye. 16Batiseba y'a kunbiri gwan masacɛ ɲakɔrɔ k'a kuun biri. Masacɛ y'a ɲininga ko: «E be mun le fɛ?» 17A y'a fɔ masacɛ ye ko: «Ne matigi, e tun ma kali i ka jɔnmuso ye Masaba i ka Ala tɔgɔ la k'a fɔ ko ne dencɛ Solomani le bena kɛ masacɛ ye i nɔɔ na ka sigi i ka masasigilan kan wa? 18Adoniya do kɛra masacɛ ye sisan. E t'o kala ma wa, masacɛ, ne matigi? 19A ye tura ni misi kɛɲɛnin tulɔnin, ani saga caaman kɛ saraka ye, a ye masacɛ deenw bɛɛ, ni sarakalasebaga Abiyatari, ani kɛlɛkuntigi Zowabu wele, nga a ma i ka baaraden Solomani wele. 20Masacɛ, ne matigi, Isirayɛlidenw bɛɛ b'i filɛla, i ye mɔgɔ min sigi i nɔɔ na masaya la, janko u ka se k'o lɔn. 21N'o tɛ, masacɛ, ne matigi mana sa ka ban tuma min na, u bena ne ni n dencɛ Solomani kɛ i n'a fɔ kojugukɛlaw.»\n22K'a to kuma na ni masacɛ ye, kira Natan fana sera. 23U y'a fɔ masacɛ ye ko kira Natan nana. Natan donna masacɛ fɛ k'a kunbiri gwan, k'a ɲaa biri duguma. 24A y'a fɔ masacɛ ye ko: «Masacɛ, ne matigi, ele le y'a fɔ ko Adoniya bena kɛ masacɛ ye e kɔfɛ ka sigi i ka masasigilan kan wa? 25Bari a tagara bii ka turaw ni misi kɛɲɛnin tulɔninw ani saga caaman kɛ saraka ye, a fana ye masacɛ deenw bɛɛ, ni kɛlɛkuntigiw, ani sarakalasebaga Abiyatari wele. Olu bɛɛ b'a la ka dumuni kɛ, ka minni kɛ a fɛ, n'u b'a fɔra ko: ‹Masacɛ Adoniya ka sii sɔrɔ!› 26Nga a ma ne, i ka baaraden, wele, ni sarakalasebaga Sadɔki, ani Yoyada dencɛ Benayawu, n'i dencɛ Solomani. 27E masacɛ, ne matigi le ye sira di k'o ka kɛ wa? Ka sɔrɔ, e ma foyi fɔ i ka baaraden ye ko e ye nin le woloma ka sigi e nɔɔ na masaya la.»\n28Masacɛ Dawuda y'a fɔ k'u ka Batiseba wele ka na. A nana don masacɛ fɛ ka lɔ a ɲakɔrɔ. 29Masacɛ kalila k'a fɔ ko: «Masaba kosɔn, ale min ye ne bɔ ne ka gwɛlɛyaw bɛɛ la. 30Ne tun kalila i ye Masaba, Isirayɛli ka Ala tɔgɔ la k'a fɔ ko i dencɛ Solomani le bena sigi ne nɔɔ na masaya la, ne ben'o kɛ bii yɛrɛ.» 31O la, Batiseba y'a kunbiri gwan k'a ɲaa biri duguma, k'a fɔ ko: «Masacɛ Dawuda, ne matigi, i ka barika sɔrɔ tuma bɛɛ.»\n(Lok fɔlɔ 29.21-25)\n32Masacɛ Dawuda ko: «Aw ka sarakalasebaga Sadɔki, ni kira Natan, ani Yoyada dencɛ Benayawu wele.» U donna masacɛ fɛ. 33Masacɛ y'a fɔ u ye ko: «Aw ka taga ni ne ka baaradenw ye, ka ne dencɛ Solomani yɛlɛ ne yɛrɛ ka sofali kan, ka taga n'a ye Giyɔn kɔɔ daminɛyɔrɔ la. 34O yɔrɔ la, sarakalasebaga Sadɔki ni kira Natan bena tulu mɔ a la, k'a kɛ masacɛ ye Isirayɛlidenw kunna. Aw ka buru fiyɛ, k'aw kaan kɔrɔta ko: ‹Masacɛ Solomani ka sii sɔrɔ!› 35O kɔ, aw ka tugu a kɔ ka na. A bena sigi ne ka masasigilan kan, ka kɛ masacɛ ye ne nɔɔ na. Ne le y'a sigi Isirayɛli ni Zuda mara mɔgɔw kunna.»\n36Yoyada dencɛ Benayawu ye masacɛ jaabi ko: «Amiina! Masacɛ, ne matigi, i ka kuma nin ye Masaba i ka Ala ka kuma ye cɔ! 37Masaba ka to Solomani fɛ i n'a fɔ a tora masacɛ, ne matigi fɛ cogo min na. A ka barika don a ka masaya la ka tɛmɛ masacɛ Dawuda, ne matigi ta kan!»\n38O la, sarakalasebaga Sadɔki ni kira Natan, ani Yoyada dencɛ Benayawu, ni masacɛ kɔlɔsibagaw ye Solomani yɛlɛ masacɛ Dawuda ka sofali kan ka bɔ ka taga Giyɔn kɔɔ daminɛyɔrɔ la. 39Tulu be gɔɔn min na, sarakalasebaga Sadɔki y'o ta Masaba ka fanibugu kɔnɔ ka Solomani mɔ ni tulu ye. O kɔ, u ye buru fiyɛ, jama bɛɛ y'u kaan kɔrɔta ko: «Masacɛ Solomani ka sii sɔrɔ!» 40Jama bɛɛ tugur'a kɔ ka kɔsegi ka na. U tun be filew fiyɛra, ani ka nisɔndiya kosɔbɛ, fɔɔ dugukolo bɛɛ fara u ka woyo la.\nSolomani be Adoniya kisi\n41O mankan nin donna Adoniya n'a ka mɔgɔ weleninw bɛɛ tulo la. O y'a sɔrɔ u tun be tilara dumuni na. Zowabu ye buru fiyɛkan mɛn dɔrɔn, a ko: «Nin ye mun mankan ye dugu kɔnɔ?» 42K'u to o kuma na, sarakalasebaga Abiyatari dencɛ Zonatan sera. Adoniya y'a fɔ a ye ko: «Gwɛrɛ ka na. I ye mɔgɔɲuman ye, i be na kibaru diman fɔ an ye.»\n43Zonatan y'a jaabi ko: «Ayi! Masacɛ Dawuda, an matigi ye Solomani sigi masaya la. 44A ye sarakalasebaga Sadɔki ni kira Natan, ani Yoyada dencɛ Benayawu, ni masacɛ kɔlɔsibagaw ci n'a ye. U y'a yɛlɛ masacɛ ka sofali kan, 45sarakalasebaga Sadɔki ni kira Natan y'a mɔ ni tulu ye k'a kɛ masacɛ ye Giyɔn kɔɔ daminɛyɔrɔ la. U bɔra o yɔrɔ la ka kɔsegi n'u be nisɔndiya, dugumɔgɔw bɛɛ le b'a la. Aw y'o mankan le mɛn ten. 46Solomani yɛrɛ sigira masasigilan kan. 47Masacɛ ka dakɔrɔsigiw tagara duba kɛ masacɛ Dawuda, an matigi ye. U y'a fɔ ko: ‹I ka Ala k'a kɛ Solomani tɔgɔ ka bɔ ka tɛmɛ i ta kan, ani a k'a kɛ a ka masaya ka barika sɔrɔ ka tɛmɛ i ta kan.› Ka masacɛ to a ka dilan kan, a y'a kuun biri 48k'a fɔ ko: ‹Nɔɔrɔ ka la Masaba kan, Isirayɛli ka Ala, ale min ye mɔgɔ di, min sigira ne nɔɔ na bii n ka masasigilan kan, ani a y'a kɛ o kɛra n ɲana!› »\n49Adoniya tun ye mɔgɔ minw wele, olu bɛɛ siranna, u wilila ka taga u kunfɛ. 50Adoniya fana siranna Solomani ɲa, o la, a wilila ka taga sarakabɔyɔrɔ nɔnkɔnw minɛ ka lɔ. 51U nan'a fɔ Solomani ye ko Adoniya sirann'a ɲa, ko a tagara sarakabɔyɔrɔ nɔnkɔnw minɛ ka lɔ, n'a b'a fɔra ko fɔɔ masacɛ Solomani ka kali ale ye bii ko a tena ale faga. 52Solomani y'a fɔ a ye ko n'a sɔrɔla ko a ye mɔgɔɲuman ye, ko foyi tena kɛ a la, ko nga ni juguya yer'a la, ko a be faga. 53O kɔ, masacɛ Solomani ye mɔgɔw ci k'olu ka ta'a minɛ k'a jigi ka bɔ sarakabɔyɔrɔ kan. A nan'a kunbiri gwan masa Solomani ɲakɔrɔ. Solomani y'a fɔ a ye ko a ka taga soo.


Piyɛri y’a yira Yezu ye mɔgɔ min ye ani Yezu y’a fɔ ko a bena Masaya konnɛgɛw di a ma | Yezu ka ɲɛnamaya\nMɔgɔ Dencɛ ye jɔn lo ye?\nMATIYO 16:13-27 MARIKI 8:22-38 LUKA 9:18-26\nYEZU BE FIYENTƆ DƆ KƐNƐYA\nYEZU BE MASAYA KONNƐGƐW DI PIYƐRI MA\nYEZU KƆNNA K’A KA SAYA N’A SUKUNUNI KOFƆ\nYezu n’a ka kalandenw sera Bɛtisayida. Mɔgɔw nana ni fiyentɔcɛ dɔ ye ani u ye Yezu deli a ka maga a la walisa k’a kɛnɛya.\nYezu y’o cɛɛ bolo minɛ ka taga n’a ye dugu kɔfɛ. O kɔ, a y’a daji mɔ fiyentɔcɛ ɲɛɛw na ani a y’a ɲininga ko: “I ɲaa be fɛɛn dɔ la wa?” Fiyentɔcɛ y’a jaabi ko: “Ne ɲaa be mɔgɔw la, u be i n’a fɔ yiriw nga u be taamana.” (Mariki 8:23, 24). Yezu magara cɛɛ ɲɛɛw na ani a ɲɛɛw yɛlɛla. O kɔ, Yezu y’a fɔ a ye ko a ka taga soo, nka, a kana don dugu kɔnɔ.\nKɔfɛ, Yezu n’a ka kalandenw tagara Sezare Filipi mara la, saheli fan fɛ. O dugu be kulu dɔ kan. I be panti dɔ yɛlɛ kilomɛtɛrɛ 40 ɲɔgɔn ka sɔrɔ ka se yen. N’i b’o yɔrɔ la, i ɲɛɛ be Ɛrɛmɔn kulujan na ani nɛji fanin b’a sanfɛ. N’a sɔrɔ Yezu n’a ka kalandenw ka tagama mɛɛnna tile fila ɲɔgɔn.\nSira kan, Yezu y’u to yen ka taga delili kɛ a kelen. Kalo kɔnɔntɔn wala tan lo tora sanni Yezu ka sa ani a be miirila a ka kalandenw koo la. U caaman tun bɔra a kɔ ani a be komi u tɔɔw hakili ɲagaminin lo wala u jigi tigɛnin lo. N’a sɔrɔ u b’u yɛrɛ ɲiningara ko mun na Yezu ma sɔn mɔgɔw k’a kɛ masacɛ ye, wala mun na a ma sɔn ka kabako dɔ kɛ k’a yira ka gwɛ a ye mɔgɔ min ye.\nYezu tun be delili kɛra yɔrɔ min na, a ka kalandenw tagara yen ani a y’u ɲininga ko: “Mɔgɔw b’a fɔra ko Mɔgɔ Dencɛ ye jɔn ye?” U y’a jaabi ko: “Dɔw ko Zan batizelikɛla lo, dɔw ko Eli, dɔ wɛrɛw ko Zeremi, walima kira dɔ wɛrɛ.” Mɔgɔw b’a miiri tiɲɛn na ko Yezu y’o cɛɛ dɔ lo ye min kununa ka bɔ suuw cɛma. Walisa k’a ka kalandenw ka miiriya lɔn, Yezu y’u ɲininga ko: “Aw do, aw b’a miiri ko ne ye jɔn ye?” Piyɛri sinna k’a jaabi ko: “I ye Ala ka Mɔgɔ wolomanin nin [Krista] ye, Ala Dencɛ.”—Matiyo 16:13-16.\nYezu y’a fɔ ko Piyɛri ka ɲi ka ɲagali sabu Ala lo y’o koo yira a la. A y’a fɔ a ye tugun ko: “I ye Piyɛri ye, o kɔrɔ ko fara, ne bena n ka jama senu sigi min kan, saya tena se ka foyi kɛ a la.” Yezu tun b’a fɛ k’a fɔ le ko ale yɛrɛ bena kafo juu sigi ani ko n’a ka kalandenw ye kantigiya kɛ ale ye, hali n’u sara, foyi tɛ se k’u bali ka kunu. A y’a daa di Piyɛri ma ko: “Ne bena sankolo masaya konnigɛ d’i ma.”—Matiyo 16:18, 19.\nYezu tun t’a fɛ k’a fɔ ko Piyɛri lɔyɔrɔ ka bon ni kalanden tɔɔw ta ye. A ma Piyɛri kɛ kafo jusigilan ye fana. Yezu yɛrɛ lo ye fara ye, kafo juu tun bena sigi min kan (1 Korɛntikaw 3:11; Efɛzikaw 2:20). Nka, a tun bena konnɛgɛ saba di Piyɛri ma. Nɛɛma tun bena di ale lo ma ka sira yɛlɛ mɔgɔ sifa dɔw ye walisa u ka se ka don sankolo Masaya la.\nYahutuw ani mɔgɔ minw tuubira ka don Yahutu diinan na, u dɔw nimisara u ka jurumuw na. Saan 33 Pantekɔte loon na, Piyɛri ye baara kɛ ni konnɛgɛ fɔlɔ ye k’a yira u la u ka ɲi ka min kɛ walisa ka kisi. Samarika minw limaniyara Yezu la, Piyɛri ye konnɛgɛ 2nan kɛ ka sira yɛlɛ olu ye walisa u ka se ka don Ala ka Masaya la. O kɔ, saan 36 la, Piyɛri ye konnɛgɛ 3nan kɛ ka sira yɛlɛ siya wɛrɛ mɔgɔw ye minw ma kɛnɛkɛnɛ: Kɔrinɛyi ni mɔgɔ wɛrɛw.—Kɛwaliw 2:37, 38; 8:14-17; 10:44-48.\nYezu y’a fɔ fana ko yanni dɔɔni, ale bena tɔɔrɔ ani ka sa Zeruzalɛmu. O kumaw y’a ka cidenw hakili ɲagami. Piyɛri m’a faamu ko Yezu bena kunu ka bɔ suuw cɛma ka taga sankolo la. A tagara ni Yezu ye gɛrɛn na k’a fɔ a ye ko: “Matigi, Ala k’i kisi o koow ma. O tena i sɔrɔ.” Nka, Yezu y’a kɔɔ di a ma k’a jaabi ko: “E Sutana nin, taga ka bɔ n kɔrɔ. E be ne ka koow cɛnyɔrɔ le ɲinina. I ka miiriya ni Ala ta te kelen ye, i be miiri i n’a fɔ adamaden tɔw.”—Matiyo 16:22, 23.\nYezu ye mɔgɔ wɛrɛw weele ka fara a ka cidenw kan ani a y’a fɔ u ye ko a tɛna kɛ koo nɔgɔman ye u fɛ ka kɛ ale ka kalandenw ye. A ko: “Ni mɔgɔ min b’a fɛ ka tugu ne kɔ, o tigi kana miiri a yɛrɛ ka nafa koo la. A k’a ka gwengwenlɔgɔ ɲun ka tugu ne kɔ. Mɔgɔ o mɔgɔ b’a fɛ k’a nii kisi, o tigi bena bɔnɔ a la. Nga ni mɔgɔ min bɔnɔna a nii na ne ni kibaru diman kosɔn, o tigi ben’a nii kisi.”—Mariki 8:34, 35.\nNi Yezu ka kalandenw b’a fɛ u koo ka diya a ye, u ka ɲi ka kɛ ni jagwɛlɛya ni yɛrɛsaraka miiriya ye. Yezu ko: “Ni mɔgɔ min maloyara olu ɲana ka ne koo fɔ, ne bena na n Faa ka sebagaya la tuma min na ni mɛlɛkɛ senumanw ye, Mɔgɔ Dencɛ fana bena maloya k’a fɔ k’o tigi ye a ka kalanden ye.” (Mariki 8:38). Ni Yezu nana, “a bena mɔgɔ kelen kelen bɛɛ sara ka kɛɲɛ n’u ka kɛwaliw ye.”—Matiyo 16:27.\nMɔgɔ dɔw tun b’a miiri ko Yezu ye jɔn lo ye? Nka, a ka kalandenw tun be mun lo miiri a koo la?\nKonnɛgɛ jumanw lo dira Piyɛri ma? A ye mun lo kɛ n’u ye?\nYezu ye mun lo fɔ Piyɛri ye walisa k’a kolo? Mun na do?\nA ci dɔ ma A ci dɔ ma Mɔgɔ Dencɛ ye jɔn lo ye?\njy sap. 59 ɲɛɛ 142-143


<< < Levitiki 26 > >>\nDUWAW KONAA DAŊGA SƐNRƐ\nNa maga Yɛnŋɛlɛ li sɛnrɛ ti lɛ duwaw ŋa ma ma ta li yeri\n1 «Yaga ka yarisunndo gbegele ye yɛɛ kan; yaga ka yaraga ka yanlɛɛ tɛ mbege yerege, nakoma mbe sinndɛlɛgɛ yerege mbaa sunnu ki na; yaga ka sinndɛɛrɛ nda pè keregi keregi ta tɛgɛ wa ye tara mbaa fɔli ti yɛgɛ sɔgɔwɔ mbaa ti gbogo; katugu muwi mi yɛn Yawe Yɛnŋɛlɛ, ye Yɛnŋɛlɛ le†.\n2 «Yaa na cɛnpiliye yi cɛɛn, yaa na cɛnsaga paraga go ki jate. Muwi mi yɛn Yawe Yɛnŋɛlɛ, ye Yɛnŋɛlɛ le.\n3 «Na ye kaa tanri na ŋgasegele ke na, mbanla kakɔnndɛgɛŋgɛlɛ ke yigi mbaa tanri ke na, 4 pa kona mi yaa ti tisara tila paan tila yala ti wagati wi ni, jaŋgo yarilire tila yɔngɔ wa tara ti ni, tire fun tila sɛni. 5 Kona ye yarilire ye yaa ti sun fɔ sa gbɔn ɛrɛzɛn pire cɔsanga wi na, mbe ɛrɛzɛn wi cɔ fun fɔ sa gbɔn yariluguro sanga wi na. Ye yaa yaakara lɛgɛrɛ ta. Ye yaa si cɛn wa tara ti ni yɛyinŋge na pɔw†. 6 Mi yaa ti yɛyinŋge mbe pye wa tara ti ni. Na yaga sinlɛ, yaraga ka kpɛ se ka pan mbe ye jatere wi piri ye na. Mi yaa woŋgapeele pe kɔ mbe pe wɔ wa tara ti ni. Pe se ka yiri ye kɔrɔgɔ mbe malaga gbɔn ye ni. 7 Ye yaa ka taga ye juguye pe na la pe puro. Ye yaa kaa pe kuun tokobi ni. 8 Ye ni, lere kaŋgurugo yaa ka ye juguye pe cɛnmɛ purɔ; ye ni, lere cɛnmɛ ya ka ye juguye pe waga kɛ (10 000) purɔ. Ye yaa ka pe gbo tokobi ni. 9 Mi yaa la wele ye na, mbe ye pye sevɛnnɛ, ye yaa se mbe lɛgɛ jɛŋgɛ. Mi yaa ti na yɔn finliwɛ pi koro mi naa yoro we sɔgɔwɔ. 10 Ye yarilire ti yaa la yɔngɔ jɛŋgɛ fɔ nda ye yaa tɛgɛ, ye yaa kari ka mbe mɔ. Ye yaa kaa lɛrɛ ti woo wa ti tɛgɛsaga mbaa fɔnndɔ ti teri. 11 Na cɛnsaga ki yaa pye wa ye sɔgɔwɔ. Mi se ka laga ye na. 12 Mi yaa pye wa ye sɔgɔwɔ, mbe pye ye Yɛnŋɛlɛ, ye pye na woolo†. 13 Muwi mi yɛn Yawe Yɛnŋɛlɛ, ye Yɛnŋɛlɛ na lì ye yirige wa Ezhipiti tara ti ni, ma ye wɔ wa kulowo pi ni. Jɔlɔgɔ ŋga pàa taga ye na, mìgi laga ye na, koni ye mbe ya mbaa tanri ye yɔlɔgɔ ki ni caw.\nNa maga Yɛnŋɛlɛ li sɛnrɛ ti kɛ daŋga ŋga ki mɔɔ yigi\n14 «Ɛɛn fɔ, na ye woro na nuru na yeri mbaa tanri na kakɔnndɛgɛŋgɛlɛ ke na, 15 na yaga je na lasiri wi na, mbe puŋgo le na kakɔnndɛgɛŋgɛlɛ ke ni, mbe je na ŋgasegele ke na, mbanla yɔn finliwɛ pi jɔgɔ, 16 kagala ŋgele mi yaa pye ye na ke ŋgele:\n«Mi yaa fyɛrɛ gbɔrɔ wa ye na, naa cɔgɔrɔ yama ni, konaa witiwɛrɛwɛ ni. Ki yama pi yaa ye yɛngɛlɛ ke jɔgɔ ye na, ye se pye sɛnweele kpayi. Ye yaa la ye yariluguro ti nuru wagafe; ɛɛn fɔ, ye juguye poro pe yaa kaa ki yarilire ti kaa. 17 Mi yaa yiri ye kɔrɔgɔ mbe ti ye juguye pe ya ye ni; ye winfɛnnɛ pe yaa cɛn ye go na. Ye yaa la fee, ali mbege ta lere woro na ye puro.\n18 «Na ko kagala koro si ti yaa nuru na yeri, jɔlɔgɔ ŋga mì wa ye na ye kapere ti kala na, mi yaa ki tɛgɛsaga kɔlɔshyɛn wa ye na naa. 19 Mi yaa ye yɛɛ gbɔgɔwɔ fanŋga ki kɔ, mbe ti naayeri wi sheli paa tugurɔn yɛn, mbe ti tisaga kala li ŋgban laga tara ti ni, mbe tara ti sheli paa tuguyɛnrɛ yɛn. 20 Ye yaa tunŋgo pye mbe ye fanŋga ki kɔ jaga; ye yariluguro ti se kaa yɔngɔ, ye tara tire ti se kaa sɛni.\n21 «Na yaga si yiri mbe je na na mbe yo ye saa nuru na yeri, jɔlɔgɔ ŋga mì wa ye na ye kapere ti kala na, mi yaa ki tɛgɛsaga kɔlɔshyɛn wa ye na naa. 22 Mi yaa cɛnrɛ pere yirige mbe wa ye na wa ye tara; ti yaa la ye piile pe yinri mbaa ye yaayoro ti kuun. Ti yaa ka kɔn ye lɛgɛwɛ pi na mbege kan ye koŋgolo ke koro waga.\n23 «Na ko jɔlɔgɔ kagala koro si ye koro, na yaga je bere ye woro na nuru na yeri, 24 kona mi fun mi yaa yiri ye kɔrɔgɔ, mbe jɔlɔgɔ ŋga ye na ki tɛgɛsaga kɔlɔshyɛn wa ye na naa ye kapere ti kala na. 25 Mi yaa ti malaga mbe to ye na wa ye tara, mbanla yɔn finliwɛ mba yè jɔgɔ pi kayaŋga wɔ ye ni. Na yaga fe sa laralara wa ye cagbɔrɔ gbɔrɔ ti ni, pa mi yaa ti tifɛlɛgɛ yama mbe to ye na konaa mbe ye le ye juguye pe kɛɛ. 26 Mi yaa ti yaakara ti kɔ ye yeri. Jɛlɛ kɛ yaa ka ye buru wi fɔ yira nuŋgba ni, pe yaa kaa wi taanla culo na, mbaa wi kaan ye yeri jɛgɛlɛ jɛgɛlɛ; ye yaa ka, ɛɛn fɔ ye se tin.\n27 «Ko kagala ŋgele koro ke ni fuun pyeŋgɔlɔ, na ye woro na nuru na yeri bere, na yaga koro mbaa jege na na, 28 kona mi fun mi yaa yiri ye kɔrɔgɔ naŋgbanwa ni, mbe jɔlɔgɔ ŋga ye na ki tɛgɛsaga kɔlɔshyɛn wa ye na naa. 29 Kona ye yaa la ye yɛɛra piile pe kaa. 30 Mi yaa ye sunzara nda wa tinndiye pe na ti jɔgɔ; yarisunŋgo ŋga pe yinri Yɔnlɔ, tiyagala ŋgele yè kankan naga gbogo wa ke na, mi yaa ke kɔɔnlɔ mbe ke jaanri, mbe yoro jate ye gboolo pe wa wa ye yarisunndo nda tì jɔgɔ ti go na. 31 Mi yaa ye cagbɔrɔ ti pye katara, mbe ye yarisunndo sunzara ti jɔgɔ mberi yaga waga. Mi se yɛnlɛ ye saara naa ye yarikanra ti nuwɔ taan pilan nawa pi yinŋgi na na. 32 Mi yaa ye tara ti jɔgɔ jɔgɔwɔ pa na, fɔ ye juguye mbele pe yaa pan mbe cɛn wa, ki yaa to pe yɔn na. 33 Mi yaa ti malaga mbe to ye na mbe ye jaraga cɛngɛlɛ sanŋgala ŋgele laga tara na ke sɔgɔwɔ. Ye tara ti yaa koro waga, ye cara ti yaa pye katara.\n34 «Pa kona, wagati ŋa fuun ye yaa pye wa ye juguye pe tara mbe ye tara ti yaga waga, ti yaa wogo ko wagati wo ni, wagati ŋa ye mbaa yaga ti wogo wi yɔnlɔ. 35 Ki wagati ŋa fuun tara ti yaa koro waga, ti yaa wogo. Wogowo mba pi sila ta ye wogoyɛgɛlɛ ke ni, ma ye ta wa ti ni, ti yaa wogo ki yɔnlɔ.\n36 «Yoro mbele ye yaa ka koro wa ye juguye pe tara, mi yaa sunndo kɔngɔ wa ye na, fɔ ali tifɛlɛgɛ kiga wɛŋgɛ nuŋgba tin, ye yaa la fee ki tinmɛ pi yɛgɛ. Ye yaa kaa fee paa yɛgɛ ŋga na lere jugu kaa wi puro tokobi ni wi maa fee we; ye yaa kaa tuun ali mbege ta lere woro na ye puro o. 37 Ye yaa kaa kunrugu ye yɛɛ na paa yɛgɛ ŋga na lere ma kaa na fee wi jugu yɛgɛ we, mbe sigi ta lere woro na ye puro. Ye se ka ya yere mbe ye juguye pe sige. 38 Ko ki ni fuun puŋgo na, ye yaa ku cɛngɛlɛ kele yɛgɛ sɔgɔwɔ, ye yɛn ye juguye mbele tara, pe yaa ye gbo mbe ye kɔ. 39 Yoro sanmbala mbele ka koro yinwege na wa ye juguye pe tara, ye yaa la waga ye kapere to naa ye tɛlɛye pe kapere ti kala na.\nYɛnŋɛlɛ li yaa li yɔn finliwɛ pi yigi Izirayɛli woolo pe ni\n40 «Ɛɛn fɔ, leele mbele pe yaa ka koro yinwege na pe yaa kaga jɛn fɔ poro naa pe tɛlɛye pe ni pè kapere pye na na, ma yiri ma je pe woro na nuru na yeri. 41 Pe yaa kaga jɛn fun fɔ ko ki ti mì yiri pe kɔrɔgɔ mbe pe torogo wa pe juguye pe tara. Na paga ka pe mbasinmɛ pi jɛn, mbe kanŋga mbe pe yɛɛ tirige, mbege jɛn fɔ jɔlɔgɔ ŋga kì taga pe na pe kapere ti kala na kì yala pe ni, 42 pa kona mi yaa jatere pye na yɔn finliwɛ mba mìla le Zhakɔbu ni pi na, naa na yɔn finliwɛ mba mìla le Izaki ni pi na, konaa na yɔn finliwɛ mba mìla le Abirahamu ni pi na. Mi yaa jatere pye fun yɔn fɔlɔ na mì lɛ pe tara wogo ki na li na†. 43 Mbe pe ta pè yiri wa tara ti ni mari yaga, a tì koro waga, ti yaa wogo ki wagati wi ni. Ko sanga wo ni, pe yaa ki jɛn fɔ jɔlɔgɔ ŋga kì taga pe na kì yala; katugu pè je na ŋgasegele ke na, ma puŋgo le na kakɔnndɛgɛŋgɛlɛ ke ni, koro ŋgele kè yiri laga na yeri we. 44 Konaa ki ni fuun, ali mbe pe ta wa pe juguye pe tara, mi se ka pe wa pew; pe kala li se kanla mbɛn fɔ sa gbɔn mbe pe tɔngɔ mbe pe kɔ. Mi se kanla yɔn finliwɛ pi jɔgɔ mi naa poro sɔgɔwɔ. Muwi mi yɛn Yawe Yɛnŋɛlɛ, pe Yɛnŋɛlɛ le. 45 Mi yaa la jatere piin na yɔn finliwɛ pi na pe kan, po mba mìla le pe tɛlɛye pe ni we; poro mbele mìla yirige wa Ezhipiti tara ti ni cɛngɛlɛ sanŋgala ke yɛgɛ sɔgɔwɔ, jaŋgo mbe pye pe Yɛnŋɛlɛ. Muwi mi yɛn Yawe Yɛnŋɛlɛ le.»\n46 Ŋgasegele naa kakɔnndɛgɛŋgɛlɛ naa sɛnyoro nda Yawe Yɛnŋɛlɛ làa yo Moyisi wi kan wa Sinayi yanwiga ki na ma yo wiri yo Izirayɛli woolo pe kan tori yɛɛn.


Kod 47 AKKDC08 - Yusufu segira ka ta'a fɔ Ezipiti - Bible Search\nKod 46 Kod 48\n1Yusufu segira ka ta'a fɔ Ezipiti masacɛ ye ko: «N facɛ ni n balimaw nana ka bɔ Kanaan jamana na n'u ka begɛnw, n'u ka minanw bɛɛ ye. U be Gosɛn mara la.» 2A ye mɔgɔ duuru bɔ a balimaw cɛma k'u yira masacɛ la. 3Masacɛ y'u ɲininga ko: «Aw be mun baara le kɛ?» U y'a jaabi ko: «I ka baarakɛlaw ye begɛnmaralaw ye i n'a fɔ an faaw tun be cogo min na.»\n4U tilara k'a fɔ ko: «Kɔngɔ juguyanin be Kanaan. I ka baarakɛlaw ka begɛnw ka dumuni te sɔrɔla yen tugu. O la, an nana yan ka sigi lonanya la aw fɛ. Yala, an be se ka sigi Gosɛn mara la wa?»\n5Masacɛ y'a fɔ Yusufu ye ko: «E facɛ n'i balimaw nana i fɛ. 6Ayiwa, Ezipiti jamana b'i bolo, a yɔrɔ min ka ɲi, i faa n'i balimaw bila o yɔrɔ la. U ka sigi Gosɛn mara la. I b'a filɛ i badenw cɛma, minw ka kisɛ, u bena kɛ ne yɛrɛ ka begɛnw kɔlɔsiko ɲafɛ.»\n7Yusufu tagara n'a facɛ Yakuba fana ye masacɛ fɛ, k'a yira a la. Yakuba y'a fo kosɔbɛ. 8Masacɛ y'a ɲininga ko ale Yakuba sii be saan joli bɔ. 9Yakuba y'a jaabi ko: «N saan kɛmɛ ni bi saba ye nin ye ni n be yaala la jamanaw ni jamanaw cɛ. O man ca, ne ye tɔɔrɔ sɔrɔ o kɔnɔ. Ne sii ma se n faaw ta ɲɔgɔn ma fɔlɔ o taama nin kɔnɔ.» 10O kɔ, Yakuba ye masacɛ fo kosɔbɛ ka sɔrɔ ka taga.\n11Yusufu tagara Ezipiti jamana yɔrɔɲuman di a facɛ n'a balimaw ma Aramusɛsi mara la i n'a fɔ masacɛ y'a laɲini cogo min na. 12Yusufu lɔra n'a facɛ n'a balimaw n'a faa ka somɔgɔw bɛɛ ka dumuniko ye ka kɛɲɛ n'u ka denbaya mɔgɔ daa ye.\nYusufu ni Ezipitikaw ka koo\n13Kɔngɔ nin juguyara fɔɔ dumuni tun te sɔrɔla yɔrɔ si tugu. Kanaankaw ni Ezipitikaw m'a lɔn u bena min kɛ. 14Yusufu ye suman feere Ezipitikaw ni Kanaankaw ma k'o wari bɛɛ ladon Ezipiti masacɛ ka soo. 15Wari tununa pewu ka bɔ Kanaan ni Ezipiti jamana na.\nEzipitikaw bɛɛ nana Yusufu fɛ k'a fɔ a ye ko: «Dumuni di an ma. Mun na i b'a to an be sa i ɲana kɔngɔ bolo waritanya kama?» 16Yusufu y'u jaabi ko: «Ni wari t'aw bolo, aw ye na n'aw ka begɛnw ye, ne bena dumuni di aw ma.» 17U nana n'u ka begɛnw ye Yusufu fɛ, ale ye dumuni d'u ma u ka soow, ni begɛnmisɛnw, ni misiw, ani faliw nɔɔ na. A ye dumuni di u ma o saan kɔnɔ, k'o falen u ka begɛnw bɛɛ la.\n18O saan banna, u nana Yusufu fɛ tugu k'a fɔ a ye ko: «An matigi, an tena tiɲɛ dogo i la, wari kɔni tununa pewu, an ka begɛnw fana kɛra e ta ye. An yɛrɛw n'an ka forow le tora sisan. 19Mun na i b'a to an be sa i ɲana? N'anw te yen, an ka forow bena to yen gwansan. O tuma na sa, anw, n'an ka forow san ka dumuni di an ma, an ka kɛ Ezipiti masacɛ ka jɔɔnw ye. An t'a fɛ ka sa. Sumansi di an ma waasa an ka se ka to nii na. N'o tɛ n'an sara, yɔrɔ bena to lakolon.» 20A kɛra ten, Yusufu ye Ezipiti dugukolo bɛɛ san masacɛ ye. Ezipitikaw kelen kelen bɛɛ y'u ka forow feere, bari kɔngɔ nin tun juguyara u ma kosɔbɛ.\n21Yusufu ye jamanadenw bila jɔnyabaara la jamana faan bɛɛ.\n22Nga a tun ma murutigiw ka forow san. Bari masacɛ tun y'a latigɛ k'olu ka balo ka bɔ ale yɛrɛ le fɛ. U ka dumuni tun be bɔ o yɔrɔ la, o le y'a to olu ma sɔrɔ k'u ka forow feere.\n23Yusufu y'a fɔ jamanadenw ye ko: «Ne ye aw n'aw ka forow san masacɛ ye bii. N bena sumansi di aw ma waasa aw ka se ka sɛnɛ kɛ. 24Ni suman mɔna, aw b'aw ta tilan sigiyɔrɔ duuru, tilan kelen be kɛ masacɛ ta ye, a tɔɔ naani be kɛ sumansi ye, ani aw n'aw ka somɔgɔw balota ye.» 25U y'a jaabi ko: «I y'an kisi. I ye ɲumanya kɛ an ye. O la, an fana be sɔn ka kɛ masacɛ ka jɔɔnw ye.» 26Yusufu ye sariya sigi ten, min be seen kan halibi Ezipiti jamana na. Jamana kɔnɔ suman tilan duurunan ka kan ka di masacɛ ma. Murutigiw dama ka forow le ma kɛ a ta ye.\nYakuba ka kuma laban\n27Isirayɛlidenw tora Gosɛn mara la Ezipiti jamana na. U ye deenw sɔrɔ ka caya kosɔbɛ, o yɔrɔ nana kɛ u ta ye. 28Yakuba ye saan tan ni wolonwula le kɛ Ezipiti jamana na. A sii bɛɛ kɛra saan kɛmɛ ni bi naani ni wolonwula ye.\n29- Yakuba y'a lɔn ko a saya tuma surunyana minkɛ, a y'a deen Yusufu wele k'a fɔ a ye ko: «N'o y'a sɔrɔ ne koo ka di e ye, e k'i ka ɲumanya n'i ka kantigiya yira ne la, k'i bolo don ne woto kɔrɔ k'a yira ko i b'i daa di ko i tena ne suu don Ezipiti jamana na. 30Ni ne sara tuma min na, i ka bɔ ni ne suu ye yan ka taga n suu don n faaw ka kaburu kɔnɔ.» Yusufu y'a jaabi ko: «I y'a fɔ cogo min na, ne ben'a kɛ ten.» 31Yakuba y'a fɔ tugu ko: «I kali.» Yusufu kalila. O kɔ, Yakuba biril'a ka dilan kuun sanfɛla la.


Sar 7 AKKDC08 - «Fili yafa saraka sariya le filɛ nin - Bible Search\nSar 6 Sar 8\nFili yafa saraka\n1«Fili yafa saraka sariya le filɛ nin ye: Fɛɛn saniyanin lo kosɔbɛ. 2Saraka jɛnita kaan be tigɛ yɔrɔ min na, fili yafa saraka kaan ka tigɛ yen. A joli ka seriseri sarakabɔyɔrɔ faan bɛɛ kan. 3A tulu bɛɛ ka di ne Masaba ma: a kukala n'a kɔnɔnatulu, 4n'a kɔkili fila ni tulu min b'u kan, n'a soron ta. Ani a biɲɛ yɔrɔ ɲanaman, a bena min bɔ n'a kɔkiliw ye. 5Sarakalasebaga k'o bɛɛ jɛni pewu ne Masaba ye sarakabɔyɔrɔ kan. Fili yafa saraka lo. 6Sarakalasebaga ka somɔgɔ cɛmanw bɛɛ be se k'o dumu. A ka dumu yɔrɔ senuman dɔ la. Fɛɛn saniyanin lo kosɔbɛ. 7Hakɛ yafa saraka ka kan ka kɛ cogo min na, fili yafa saraka fana ka kan ka kɛ ten. Sariya kelen le be u fila bɛɛ bɔcogo la. Sarakasogo nin be kɛ sarakalasebaga ta ye, min ye yafa daali.\n8«Ni sarakalasebaga ye mɔgɔ min ka saraka jɛnita koo ɲanabɔ, a be se ka to n'a golo ye. 9Suman saraka o saraka min dilanna dibi kan, walima min yiranna tango kɔnɔ, walima ŋɔmidaga kɔnɔ, o ye sarakalasebaga ta ye min y'a koo ɲanabɔ. 10Nga tulu ɲagamina suman saraka minw na, walima minw janin lo, o bɛɛ ye Arɔn dencɛw bɛɛ lajɛnnin ta ye. U bɛɛ niyɔrɔ ka kan ka kɛ kelen ye.\n11«Jɛnɲɔgɔnya saraka min ka kan ka bɔ Masaba ye, o sariya filɛ nin ye: 12Ni mɔgɔ dɔ b'a fɛ ka jɛnɲɔgɔnya saraka bɔ ka kɛ ɲumanlɔnbaga ye, o tigi ka kan ka fɛɛn minw fara o foli saraka kan, o filɛ nin ye: tulu ɲagamina burumisɛn minw na, ni fununan te u la, ani furufuru, tulu ka funfun o kan, fununan te min na, ani burumisɛn minw dilanna ni mugu tɛntɛnnin ye, min nɔɔnina kosɔbɛ, tulu ɲagaminin be minw na. 13Fununan be burumisɛn minw na, olu fana be bɔ ka foli saraka nin bila sira. 14A ka dɔ bɔ fɛɛn nunu sifa bɛɛ la k'u di ne Masaba ma. Sarakalasebaga min be jɛnɲɔgɔnya saraka joli seriseri, a be kɛ o ta ye. 15Jɛnɲɔgɔnya saraka min bɔra ka ne waleɲuman lɔn, o sogo ka kan ka ɲimi a bɔlon yɛrɛ la, a tɔɔ kana si.\n16«Nga ni mɔgɔ dɔ ka saraka ye dajuru sarata ye, walima n'a diyara a tigi ye k'o bɔ dɔrɔn, a ka kan ka ɲimi a bɔlon na, nga n'a tɔɔ tora, a be se k'a ɲimi a dugusagwɛ fana. 17Ni sogo tɔɔ tora fɔɔ tile sabanan loon, u k'a jɛni. 18Ni mɔgɔ dɔ ye jɛnɲɔgɔnya saraka sogo dɔ dumu a tile sabanan loon na, saraka nin tena minɛ. A tena foyi ɲa a bɔbaga ye, bari fɛɛn nɔgɔnin lo. A ɲimibaga ka tilenbaliya bena kɛ a yɛrɛ kunko ye. 19Sogo nin mana maga fɛɛn o fɛɛn na min nɔgɔnin lo sariya faan fɛ, a man kan ka ɲimi, a ka jɛni.\n«Mɔgɔ minw saniyanin be sariya faan fɛ, olu be se k'o saraka sogo ɲimi. 20Nga ni mɔgɔ min saniyanin tɛ, n'a ye jɛnɲɔgɔnya saraka sogo ɲimi, min ye ne Masaba ta ye, a ka kan ka gwɛn ka bɔ a ka mɔgɔw cɛma. 21Ni mɔgɔ dɔ magara fɛnnɔgɔnin dɔ la, adamaden ka nɔgɔ, walima begɛn nɔgɔnin, walima fɛnnɔgɔnin fɛɛn o fɛɛn na, ka tila ka jɛnɲɔgɔnya saraka sogo dɔ ɲimi, min ye Masaba ta ye, o tigi ka gwɛn ka bɔ a ka mɔgɔw cɛma.»\nLasɔmiliw, jama faan fɛ\n22Masaba y'a fɔ Musa ye ko: 23«A fɔ Isirayɛlidenw ye ko u kana misi, walima saga, walima baa tulu si dumu. 24Sogo min sar'a yɛrɛ ma, walima wara ye min minɛ, u be se k'u mako ɲa n'a tulu ye. Nga u kan'a dumu. 25Saraka min ka kan ka jɛni Masaba ye pewu, ni mɔgɔ dɔ y'o tulu dɔ dumu, o tigi ka gwɛn ka bɔ a ka mɔgɔw cɛma.\n26- «Ni u sigira yɔrɔ o yɔrɔ, u man kan ka joli si dumu, kɔnɔ joli, walima sogo ta. 27Fɛɛn o fɛɛn kɛra joli ye ni mɔgɔ min y'o dumu, o tigi ka gwɛn ka bɔ a ka mɔgɔw cɛma.»\n28Masaba y'a fɔ Musa ye ko: 29«A fɔ Isirayɛlidenw ye ko ni mɔgɔ dɔ be jɛnɲɔgɔnya saraka bɔ, a ka ne Masaba niyɔrɔ di ne ma. 30A be saraka min bɔ ne ye, o saraka yɔrɔ minw ka kan ka jɛni pewu, a yɛrɛ ka na n'o ye a bolo. A ka na n'a tulu ye, n'a disi, k'a disi fifa ne Masaba ɲafɛ. 31Sarakalasebaga k'a tulu jɛni sarakabɔyɔrɔ kan, nga a disi ye Arɔn n'a dencɛw ta ye. 32U k'u ka jɛnɲɔgɔnya sarakaw kinibolo woto bɔ k'a di sarakalasebaga ma. 33O woto nin ye Arɔn dencɛ niyɔrɔ ye, min ye saraka nin joli n'a tuluko ɲanabɔ. 34Disi min be fifa ne Masaba ɲakɔrɔ, ni woto min ka kan ka bɔ, ne ye olu bɔ Isirayɛlidenw ka jɛnɲɔgɔnya sarakaw la k'u di sarakalasebaga Arɔn n'a dencɛw ma, ka kɛ u niyɔrɔ ye waati bɛɛ la.»\n35Nin ye Arɔn n'a dencɛw niyɔrɔ ye sarakaw la minw be jɛni Masaba ye pewu. O y'u ta ye kabini u kɛra sarakalasebagaw ye loon min na Masaba ɲafɛ. 36U ye tulu kɛ u kan k'u bila Masaba ka baara la loon min na, Masaba y'a fɔ ko Isirayɛlidenw k'o fɛɛn nunu d'u ma ka kɛ u niyɔrɔ ye, k'a daminɛ bii fɔɔ tuma bɛɛ.\n37O ye sariya ye saraka jɛnita, ni suman saraka, ni hakɛ yafa saraka, ani fili yafa saraka, ni sarakalasebagaw donko u ka baara la, o saraka, ani jɛnɲɔgɔnya saraka koo la. 38Masaba y'o fɔ Musa ye kongokolon kɔnɔ Sinayi kulu kan loon min na, a y'a fɔ Isirayɛlidenw ye ko u ka na n'u ka boɲafɛnw ye k'u d'a ma.


Zan 4 AKKDC08 - Yezu bɔra a kala ma ko *Fariziɲɛw y'a - Bible Search\nZan 3 Zan 5\nYezu ni Samari muso dɔ\n1Yezu bɔra a kala ma ko *Fariziɲɛw y'a mɛn ko ale ye kalanden caaman sɔrɔ ka tɛmɛ Zan kan ani ka to ka mɔgɔw batize ka tɛmɛ a kan fana. 2K'a sɔrɔ Yezu yɛrɛ tun te mɔgɔw batizera. A ka kalandenw le tun be mɔgɔw batize. 3O la, Yezu bɔra Zude mara la ka segi ka taga Galile.\n4Sanni a ka se Galile mara la, fɔɔ a ka Samari mara cɛtigɛ. 5- A sera Samari dugu dɔ la min tɔgɔ ko Sikari. Yakuba tun ye foro min di a deen Yusufu ma, o n'o dugu nin man jan. 6Yakuba ka kɔlɔn tun b'o yɔrɔ la. Yezu sigɛnna taama fɛ, a tagara sigi o kɔlɔn nin daa la. O y'a sɔrɔ tile tun gwanna.\n7Samari muso dɔ nana jii bɔyɔrɔ, Yezu y'a fɔ a ye ko: «N sɔn jii la n b'a min.» 8O y'a sɔrɔ a ka kalandenw tun tagara dumuni sanyɔrɔ la dugu kɔnɔ. 9- Muso nin y'a jaabi ko: «Uun! E min ye zuwifu ye, i be sɔn ka jii daali ne Samarika fɛ wa?» Tiɲɛ na, bɛɛn tun te Samarikaw ni zuwifuw cɛ. 10Yezu y'a jaabi ko: «Ala be min di mɔgɔ ma, n'i tun be o lɔn, ani mɔgɔ min ko i k'ale sɔn jii la, n'i tun b'o fana lɔn, e yɛrɛ le tun bena kɔn k'ale daali. A tun bena jii d'i ma min bena nii banbali d'i ma.»\n11Muso y'a jaabi ko: «Juru t'i bolo, kɔlɔn fana ka dun. I bena o jiɲuman nin bɔ min? 12O tuma na, an bɛma Yakuba min ye kɔlɔn nin sogi an ye, e ka fisa o ye wa? Ale n'a deenw n'a ka begɛnw bɛɛ y'a jii min.» 13Yezu y'a jaabi ko: «Ni mɔgɔ o mɔgɔ ye kɔlɔn nin jii min, minnɔgɔ bena o tigi minɛ tugu. 14Nga jii min be ne fɛ, ni ne y'o di mɔgɔ min ma k'a min, minnɔgɔ tena o tigi minɛ tugu fewu. Ne bena jii min d'o tigi ma, o bena kɛ jii woyota ye min bena woyo a kɔnɔ tuma bɛɛ, min be nii banbali di.» 15Muso nin y'a fɔ a ye ko: «Matigi, o jii nin di ne ma waasa minnɔgɔ kana n minɛ tugu ani n kana na yan jita kama tugu.»\n16Yezu y'a fɔ muso nin ye ko: «Taga i cɛɛ wele ka na.» 17Muso y'a jaabi ko: «Cɛɛ te n fɛ.» 18Yezu ko: «I ye tiɲɛ fɔ ko cɛɛ t'i fɛ. Bari i furula cɛɛ duuru fɛ ka tɛmɛ. E ni min be ɲɔgɔn fɛ sisan, i cɛɛ tɛ, o ye tiɲɛ ye.»\n19Muso ko: «Matigi, ne y'a lɔn, i ye kira le ye. 20An faaw ye Ala bato kulu nin kan, nga aw zuwifuw ko fɔɔ Zeruzalɛmu.» 21Yezu y'a jaabi ko: «Muso, la a la ko loon bena se, mɔgɔw tena na Faa Ala bato kulu nin kan ani Zeruzalɛmu tugu. 22Aw be min batora, aw t'o lɔn. Nga anw b'an ka batofɛn lɔn, bari Kisibaga bena bɔ an zuwifuw le cɛma. 23Ayiwa, loon bena se, a yɛrɛ sera ka ban. Ala batobagasɔbɛw bena na Faa Ala bato u dusu la ni tilenninya ye. Bari Faa b'o mɔgɔw ɲɔgɔn le fɛ. 24Ala ye Nii le ye, mɔgɔ minw b'a bato, u ka kan k'a bato n'u dusu bɛɛ ye tilenninya la.» 25Muso ko: «Ne y'a lɔn ko Ala ka Mɔgɔ wolomanin ka kan ka na, min be wele ko Krista. N'ale nana, a bena koo bɛɛ fɔ an ye.» 26Yezu y'a jaabi ko: «Ale lo be kumana n'i ye ten.»\n27K'u to kuma na, a ka kalandenw sera. Olu kabakoyara ka Yezu barokɛtɔ ye ni muso ye. Nga u si ma se k'a ɲininga ko: «A kɛra di?» Walima ko: «Mun na i be kuma a fɛ?» 28Muso y'a ka duun filinin to o yɔrɔ la ka boli ka n'a fɔ dugu kɔnɔ ko: 29«Ee! Aw ye bɔ ka na cɛɛ dɔ filɛ! N ye koo minw bɛɛ kɛ n sii la, a y'a bɛɛ fɔ n ye. N'a sɔrɔ Ala ka Mɔgɔ wolomanin nin lo!» 30Mɔgɔw bɔra dugu kɔnɔ n'u be tagara Yezu sɛgɛrɛ. 31O tuma na, a ka kalandenw y'a daminɛ k'a daali ko a ka dumuni kɛ. U tun b'a fɔ ko: «An karamɔgɔ, sabali ka dumuni kɛ sa.» 32Nga a y'u jaabi ko: «Dumuni be ne fɛ aw te min lɔn.» 33A ka kalandenw tora ka ɲɔgɔn ɲininga ko: «Mɔgɔ dɔ nana dumuni d'a ma le wa?» 34O la, Yezu y'a fɔ u ye ko: «Ka n cibaga sago kɛ, o le ye n ka dumuni ye. Ne ka kan k'a ka baara kɛ fɔɔ ka se a daan na. 35N ko aw be to k'a fɔ ko yanni kalo naani ko suman tigɛtuma be se. Ayiwa, ne b'a fɔ aw ye ko aw k'aw kuun kɔrɔta ka filɛli kɛ. Sumanw mɔnin lo kongo kɔnɔ. 36Mɔgɔ min y'o tigɛbaga ye, o tigi be sumankisɛ lajɛn sini kama. A b'a ka sara sɔrɔla ka ban. Min ye nii banbali ye. O be kɛ, waasa sumantigi ni sumantigɛbaga bɛɛ ka jɛn ka nisɔndiya ɲɔgɔn fɛ. 37Talen dɔ ko: ‹Dɔ be suman dan, dɔ wɛrɛ b'a tigɛ.› O ye tiɲɛ yɛrɛ le ye. 38Ne y'aw ci ko aw ka taga suman tigɛ foro dɔ la aw ma min sɛnɛ. Dɔw le sigɛnna a sɛnɛ na, aw ye nafa sɔrɔ olu barika la.» 39Dugu nin mɔgɔw caaman lara Yezu la. Bari muso nin tun y'a fɔ u ye ko ale ye koo min bɛɛ kɛ a sii la, ko a y'o bɛɛ fɔ ale ye. 40O Samarika nunu nana se Yezu fɛ fana, u y'a daali ko a ka to n'u ye. A ye tile fila kɛ u fɛ. 41Mɔgɔ caaman lar'a la a ka kuma kosɔn ka tɛmɛ muso ta kan. 42U tora k'a fɔ muso nin ye ko: «K'i ka kuma yɛrɛ bɔ a la, anw lara a la bari an y'a yɛrɛ lamɛn. An lanin b'a la ko nin le ye diɲɛ kisibaga yɛrɛ yɛrɛ ye.»\nYezu be faamacɛ dɔ deen kɛnɛya Kana\n(Mat 8.5-13; Luka 7.1-10)\n43Tile fila tɛmɛnin kɔ, Yezu bɔra o yɔrɔ la ka taga Galile mara la. 44- A yɛrɛ tun y'a fɔ ka kɔrɔ ko kira si te boɲa sɔrɔ a yɛrɛ ka dugu la. 45- A sera Galile tuma min na, u y'a minɛ ka ɲa. Bari a ye koo minw bɛɛ kɛ ɲanagwɛ tuma na Zeruzalɛmu, u y'o bɛɛ ye, bari u bɛɛ tun tagara yen ɲanagwɛ la.\n46- Yezu tun ye jii yɛlɛma k'a kɛ duvɛn ye dugu min na n'o ye Kana ye Galile mara la, a segira ka taga yen. Masacɛ ka baarakɛlaw kuntigi dɔ tun be yen, a deen tun man kɛnɛ Kafaranamu. 47A y'a mɛn ko Yezu segira ka bɔ Zude ka na minkɛ, a tagara bɔ a fɛ k'a daali ko a ka sabali ka taga ale deen kɛnɛya, ko a be ɲini ka sa. 48Yezu y'a fɔ a ye ko: «N'aw ma kabakobabaw kɛnin ye, aw te la ne la fewu.» 49Cɛɛ ko: «Matigi, an ka taga ni n deen ma sa.» 50Yezu y'a fɔ a ye ko: «Taga, i deen kɛnɛyara.» Cɛɛ lara Yezu ka kuma na, a ye sira ta. 51K'a to sira kan, a ka baaradenw tun y'a kɔɔ gwɛn, u nan'a kunbɛn sira kan k'a fɔ a ye ko a deen kɛnɛyara. 52A y'u ɲininga ko a nɔgɔyara waati jumɛn. U ko kunun tilefɛ lo, a ka farigwan banna. 53Cɛɛ y'a ye k'o waati yɛrɛ lo Yezu tun y'a fɔ ale ye ko: «Taga, i deen kɛnɛyara.» O la, ale n'a ka somɔgɔw bɛɛ lara Yezu la. 54Yezu y'o kabako filanan nin kɛ Galile mara la, a seginin kɔ ka bɔ Zude mara la.


<< < Damina 37 > >>\nYusufu ta sikow\n1 Ayiwa, Yakuba sigira Kanaana jamana ra. A facɛ fana tun sigira o jamana le ra. 2 Yakuba dencɛw ta kow flɛ nin ye.\nKa Yusufu si to san tan ni wolonfla, a tun bɛ sagaw ni baw gbɛnna ni a kɔrɔcɛw ye. A tun bɛ ni a facɛ ta jɔnmuso Bila ni Zilipa dencɛw le ye. Olugu tun bɛ ko bɛnbari minw kɛ, Yusufu tun bɛna o bɛɛ lakari a facɛ ye. 3 Yusufu ko le tun ka di Yakubaa ye ka tɛmɛ a ta den tɔw bɛɛ kan, sabu a tun ka Yusufu sɔrɔ k’a kɔrɔnin to; o kosɔn Yakuba tun ka forokiya ɲumannin ɲɛgɛnɲɛgɛnman dɔ karan Yusufu ye.\n4 Yusufu kɔrɔcɛw k’a ye ko o facɛ bɛ Yusufu le kanuna ka tɛmɛ olugu kan minkɛ, o ka Yusufu kɔninya; hali kumaɲuman yɛrɛ tun tɛ se ka bɔ o da ra k’a fɔ Yusufu ye tuun.\n5 Lon dɔ, Yusufu nana siko dɔ kɛ; a ka o lakari a kɔrɔcɛw ye minkɛ, o ka dɔ fara o ta kɔninya kan. 6 A k’a fɔ o ye ko: «Aw ye sabari ka ne ta siko lamɛn! 7 Ne sikora k’a ye ko an tun bɛ foro ra, an bɛ siman tigɛra k’a siri. Ne ta simansiri nana wuri ka lɔ, aw ta simansiriw nana ne ta lamini ka biribiri a kɔrɔ k’a kɛ i n’a fɔ o bɛ a bonyara.» 8 Yusufu kɔrɔcɛw ko: «O tuma ele bɛ a miiri ko ele le bɛna sigi an kunna ka kɛ an ta masacɛ ye kɛ.» O k’a kɔninya tuun o siko kosɔn, ani o kumaw kosɔn.\n9 Ayiwa, Yusufu nana siko dɔ wɛrɛ kɛ; a ka o fana fɔ a kɔrɔcɛw ye. A ko: «Ne ka siko dɔ wɛrɛ kɛ tuun; ne ka tere ni karo ni lolo tan ni kelen ye, o nana o yɛrɛ majigi ne kɔrɔ.»\n10 A ka o siko fɔ a facɛ ni a kɔrɔcɛw ye. A facɛ sɔngɔra a ra, k’a fɔ a ye ko: «Nin siko kɔrɔ le ye di? O tuma i b’a fɛ ne ni i bamuso ni i kɔrɔcɛw, an bɛɛ le ye na an kinbiri gban ele kɔrɔ kɛ?»\n11 A ɲangboya donna a kɔrɔcɛw ra; nka a facɛ ka o kumaw to a yɛrɛ kɔnɔ.\nYusufu kɔrɔcɛw k’a fiyeere\n12 Ayiwa, Yusufu kɔrɔcɛw tun tagara Sikɛmu ni o facɛ ta bɛganw ye. 13 Lon dɔ, Yusufu facɛ Yakubab ko a ma ko: «I kɔrɔcɛw tagara ni bɛganw ye Sikɛmu; na, ne bɛ i ci o fɛ.» Yusufu nana.\n14 Yakuba ko: «Taga a flɛ, ni i kɔrɔcɛw ka kɛnɛ, ani ni foyi tɛ bɛganw na; i ye na o kibaroya fɔ ne ye.»\nA ka Yusufu ci ka taga. A bɔra Heburɔn kɛnɛgbɛyɔrɔ ra ka taga Sikɛmu. 15 Ayiwa, cɛ dɔ tagara bɛn ni Yusufu yaalayaalatɔ ye kongo kɔnɔ. A k’a ɲininka ko: «Ele bɛ mun le ɲinina?» 16 Yusufu ko: «Ne bɛ ne kɔrɔcɛw le yɔrɔ ɲinina. O bɛ min le? Sabari ka o yɔrɔ yira ne ra.» 17 Cɛ ko: «O bɔra yan; sabu ne tun k’a mɛn o fɛ ko o bɛ taga Dotan.»\nYusufu tagara o kɔ ka taga o sɔrɔ Dotan. 18 A kɔrɔcɛw k’a ye yɔrɔjan a bɛ nana. Sani a ye se o ma, o ka janfa siri a kama ko o b’a faga. 19 O ko: «An ta sikobagawara natɔ ye nin ye. 20 Aw ye na an ye a faga, k’a firi kɔlɔnkolon dɔ kɔnɔ. An bɛ taga a fɔ ko wara dɔ le k’a faga k’a domu. A ta sikow bɛna kɛ min ye, an bɛna o ye.»\n21 Rubɛn ka o kuma mɛn minkɛ, ale tun b’a fɛ ka Yusufu kisi ka bɔ o boro; a ko: «An kana a to a ye sa.» 22 Rubɛn k’a fɔ tuun ko: «Aw kana a faga; aw ye a firi kɔlɔnkolon kɔnɔ, kongo kɔnɔ yan; aw kana aw boro se a ma.»\nRubɛn tun b’a fɛ ka na Yusufu labɔ dogo ra o kɔ fɛ, ka sekɔ ni a ye ka taga a di a facɛ ma.\n23 Ayiwa, Yusufu nana se o kɔrɔ minkɛ, o k’a ta forokiya ɲumannin ɲɛgɛnɲɛgɛnman sama ka bɔ a kan na. 24 O k’a mina k’a firi kɔlɔnkolon kɔnɔ. Ji foyi tun tɛ kɔlɔn kɔnɔ. 25 O kɔ, o sigira ka domuni kɛ. O nana flɛri kɛ, ka Sumayila ta mɔgɔ dɔw natɔ ye ni o ta ɲɔgɔmɛw ye ka bɔ Galadi. Wusunanw, ani kasadiyananw, ani latikɔlɔn tun bɛ o ta doniw na ɲɔgɔmɛw kɔ ra. O tun bɛ tagara ni o ye Misiran.\n26 O ra, Zuda k’a fɔ a balemaw ye ko: «Ni an ka an dɔgɔnin faga k’a dogo, o bɛna mun le ɲa an ye? 27 Aw y’a to an y’a fiyeere Sumayila ta mɔgɔw ma. An kana an boro se a ma k’a faga, sabu an dɔgɔnin lo, an yɛrɛ dɔ lo.»\nA balema tɔw sɔnna a ta kuma ma.\n28 Madiyanka jagokɛbagaw, Sumayila ta mɔgɔw, olugu tɛmɛtɔ, o ka Yusufu sama k’a labɔ kɔlɔn kɔnɔ, k’a fiyeere olugu ma warigbɛ mugan. Sumayila ta mɔgɔw k’a san ka taga ni a ye Misiran.\n29 Ayiwa, Rubɛn sekɔra ka na kɔlɔnda ra, ko a bɛna Yusufu labɔ. A nana a ye ko Yusufu tɛ kɔlɔn kɔnɔ tuun. A jusu kasira, fɔ a k’a ta derege mina k’a faran. 30 A nana a dɔgɔcɛw fɛ ka na a fɔ o ye ko: «E! Den tɛ kɔlɔn kɔnɔ tuun! Ne bɛna taga min ni nin ko ye?»\n31 O ka Yusufu ta forokiyanin ta, ka bakɔrɔnin dɔ faga, ka forokiyanin don o jori ra. 32 O kɔ, o ka Yusufu ta forokiyanin bla ka taga a di a facɛ ma k’a fɔ a ye ko: «An ka forokiya nin ye kongo kɔnɔ; a flɛ ni a kɛra i dencɛ ta forokiya lo walama ni o tɛ.» 33 Yakuba k’a flɛ, k’a ye ko a dencɛ ta derege lo. A ko: «E! Ne dencɛ ta derege lo; wara dɔ le k’a domu. E! Wara dɔ le ka Yusufu tigɛtigɛ tan!»\n34 Yakuba k’a ta derege mina k’a faran, ka bɔrɔ dɔ don a yɛrɛ ra, ka kasi a dencɛ saya ko ra tere caman. 35 A dencɛw ni a denmusow nana ko o bɛna a jusu saaro, nka a tun t’a fɛ mɔgɔ si ye a jusu saaro. A tun b’a fɔra ko: «Ne bɛna to kasi le ra fɔ ka na sa ka taga lahara ne dencɛ nɔ fɛ.» A tora ka kasi.\n36 Ayiwa, Madiyanka jagokɛbagaw tagara Yusufu fiyeere Misiran, Farawona ta sorasiw kuntigiba ma; o tɔgɔ ye ko Potifari.


Sar 8 AKKDC08 - Masaba y'a fɔ Musa ye ko: «Na ni Arɔn - Bible Search\nSar 7 Sar 9\nArɔn n'a deenw doncogo sarakalasebaara la\n1Masaba y'a fɔ Musa ye ko: 2«Na ni Arɔn n'a dencɛw ye, n'u ka faniw, ni tulu min be kɛ mɔgɔ kan, ni tura min be kɛ hakɛ yafa saraka ye, ani sagajigi fila. Fununan te buru min na, i k'o fana ta cɛrɛ kɔnɔ ka na n'o ye, 3ka jama bɛɛ lajɛn Ɲɔgɔnkunbɛn fanibugu daa la.»\n4Masaba ye min fɔ Musa ye, a y'o kɛ. Jama lajɛnna Ɲɔgɔnkunbɛn fanibugu daa la. 5Musa y'a fɔ jama ye ko: «Masaba ko min ka kan ka kɛ, o filɛ nin ye.» 6O kɔ, Musa gwɛrɛla ni Arɔn n'a dencɛw ye k'u ko ni jii ye. 7A ye forocaba don Arɔn na, k'a cɛɛ siri n'o cɛsirilan ye, ka forocadennin l'a kan, ka sarakalasebagaw kuntigi ka fani don a la, k'a cɛɛ siri n'o cɛsirilan ye. 8A ye disilafani siri a disi la ka *Urimu ni *Tumimu don disilafani na. 9O kɔ, a ye fani meleke Arɔn kuun na ka feeren jaa sanulaman kɛ o fani nin ɲafɛla la, i ko Masaba tun y'a fɔ a ye cogo min na. O feeren jaa ye taamasiɲɛ ye k'a yira ko a kɛra Masaba ta ye.\n10Musa ye tulu nin ta k'a kɛ fanibugu n'a kɔnɔnafɛnw bɛɛ kan k'u kɛ Ala ta ye. 11A y'a dɔ seriseri sarakabɔyɔrɔ kan siɲɛ wolonwula, ka dɔ kɛ sarakabɔyɔrɔ n'a minanw bɛɛ kan, ni jidaga n'a bilafɛn, k'u kɛ Ala ta ye. 12A ye tulu nin dɔ bɔn Arɔn kuun na janko k'a kɛ Ala ta ye.\n13O kɔ, a gwɛrɛla ni Arɔn dencɛw ye. A ye forocaba don u la k'u cɛɛ siri ni cɛsirinanw ye, ka fani siri u kuun na, i ko Masaba tun y'a fɔ a ye cogo min na.\n14O kɔ, a nana ni tura ye min bena kɛ hakɛ yafa saraka ye. Arɔn n'a dencɛw y'u bolo la o kuun na. 15Musa y'a kaan tigɛ k'a joli dɔ ta n'a bolokunnaden ye k'a mɔ sarakabɔyɔrɔ nɔnkɔnw kan janko ka sarakabɔyɔrɔ saniya. A y'o joli tɔɔ bɔn sarakabɔyɔrɔ juu kɔrɔ k'a kɛ Ala ta ye, k'a saniya. 16A ye tura kɔnɔnatulu bɛɛ bɔ, n'a biɲɛ yɔrɔ ɲanaman, n'a kɔkili fila n'u gɛrɛfɛ tulu, k'o jɛni sarakabɔyɔrɔ kan. 17Nga a ye tura nin jɛni jama sigiyɔrɔ kɔfɛ: a golo, a sogo, n'a boo, i ko Masaba tun y'a fɔ a ye cogo min na.\n18O kɔ, a nana ni sagajigi ye, min bena kɛ saraka jɛnita ye. Arɔn n'a dencɛw y'u bolow la a kuun na. 19Musa y'a kaan tigɛ k'a joli seriseri sarakabɔyɔrɔ faan bɛɛ kan. 20A ye sagajigi nin tigɛtigɛ, k'a kunkolo, n'a sogo tigɛninw, ani a tulu jɛni. 21A y'a nugu n'a seenw ko, ka sɔrɔ ka sagajigi nin bɛɛ jɛni sarakabɔyɔrɔ kan saraka jɛnita ye i ko Masaba tun y'a fɔ a ye cogo min na. Saraka lo min be jɛni Masaba ye pewu, a kasa ka di Masaba ye.\n22O kɔ, a nana ni sagajigi tɔ kelen ye, min bena kɛ saraka ye Arɔn n'a dencɛw donko la sarakalasebaara la. Arɔn n'a deenw y'u bolo la a kuun na. 23Musa ye sagajigi kaan tigɛ k'a joli dɔ ta k'o mɔ Arɔn kinibolo tulo dakun kan, ka dɔ mɔ a kinibolo bolokunnadenba kan, ani ka dɔ mɔ a kinibolo senkunnadenba kan. 24O kɔ, a gwɛrɛla ni Arɔn dencɛw ye ka joli nin dɔ mɔ u kinibolo tulo dakun na, ka dɔ mɔ u kinibolo bolokunnadenba kan, ani ka dɔ mɔ u kinibolo senkunnadenba kan. O kɔ, a ye joli nin tɔɔ seriseri sarakabɔyɔrɔ faan bɛɛ kan. 25A y'a tulu ta, n'a kukala, ani a kɔnɔnatulu bɛɛ, n'a biɲɛ yɔrɔ ɲanaman, n'a kɔkili fila n'u gɛrɛfɛ tulu, ani a kinibolo woto. 26Fununan te buru minw na, olu be don cɛrɛ min kɔnɔ n'a bilanin be Masaba ɲafɛ, a ye burumisɛn kelen bɔ o kɔnɔ, ni buru min dilanna ni tulu ye, o kelen, ani furufuru kelen, k'u la tuluyɔrɔw ni kinibolo woto kan. 27A y'o bɛɛ don Arɔn n'a dencɛw bolo k'u k'u fifa Masaba ɲakɔrɔ. 28O kɔ, a y'o fɛɛn nunu minɛ u bolo k'u jɛni sarakabɔyɔrɔ kan, ani saraka jɛnita. O kɛra saraka ye, Arɔn n'a dencɛw donko la sarakalasebaara la. Saraka lo min jɛnina Masaba ye pewu. A kasa ka di Masaba ye. 29O kɔ, a ye sagajigi disi ta k'a fifa Masaba ɲakɔrɔ. O kɛra Musa niyɔrɔ ye sagajigi nin na, min bɔra saraka ye sarakalasebagaw donko la u ka baara la i ko Masaba tun y'a fɔ a ye cogo min na. 30O kɔ, joli min tun be sarakabɔyɔrɔ kan, a y'o dɔ ta. U be tulu min kɛ fɛɛn kan, a y'o dɔ fana ta, k'u seriseri Arɔn n'a ka faniw kan, n'a dencɛw n'u ka faniw kan. A kɛra ten, a ye Arɔn n'a ka faniw, n'a dencɛw n'u ka faniw kɛ Ala ta ye.\n31O kɔ, Musa y'a fɔ Arɔn n'a dencɛw ye ko: «Aw ka sogo nin tobi Ɲɔgɔnkunbɛn fanibugu daa la. Buru min be cɛrɛ kɔnɔ, n'a kɛra saraka ye, aw k'o ni sogo nin ɲimi o yɔrɔ la i ko ne y'a fɔ cogo min na ko: ‹Arɔn n'a dencɛw ka kan k'o ɲimi. 32Ni sogo ni buru nunu tɔɔ tora, aw k'o jɛni. 33Aw kana bɔ Ɲɔgɔnkunbɛn fanibugu daa la fɔɔ tile wolonwula, fɔɔ aw donlon sarakalasebaara la ka dafa, bari o be bɛn tile wolonwula le ma. 34Koo min kɛra bii, Masaba le y'a fɔ k'o ka kɛ waasa k'aw ka hakɛ yafa daali. 35Aw ka to Ɲɔgɔnkunbɛn fanibugu daa la ka tile wolonwula, ni suu wolonwula kɛ. Masaba ye min fɔ, aw k'o bato janko aw kana sa, bari a y'o cii nin fɔ ne ye.› »\n36Masaba tun ye koo min bɛɛ fɔ u ye Musa barika la, Arɔn n'a dencɛw y'o bɛɛ kɛ.


Lok fɔlɔ 6 AKKDC08 - Levi deenw ye: Gɛrisɔn ni Keyati, - Bible Search\nLok fɔlɔ 5 Lok fɔlɔ 7\nLok fɔlɔ 6\n1- Levi deenw ye: Gɛrisɔn ni Keyati, ani Merari ye. 2Gɛrisɔn deenw tɔgɔ filɛ: Libini ni Simeyi. 3Keyati deenw fana filɛ: Amuramu ni Yiseyari, ani Eburɔn ni Uziyɛli. 4Merari deenw ye Mali ni Musi ye. Levi kɔmɔgɔw ka fadenyabolow le ye o ye ka kɛɲɛ n'u faaw ye.\n5Gɛrisɔn deen ye Libini ye, ale ta ye Yaati ye, ale ta ye Zima ye, 6ale ta ye Yowa ye, ale ta ye Ido ye, ale ta ye Zera ye, ale ta fana ye Yotirayi ye.\n7Keyati deen ye Aminadabu ye, ale ta ye Kore ye, ale ta ye Asiri ye, 8ale ta ye Ɛlikana ye, ale ta ye Ebiyazafu ye, ale ta ye Asiri ye, 9Ale ta ye Tagati ye, ale ta ye Uriyɛli ye, ale ta ye Uziya ye, ale ta ye Sayuli ye. 10Ɛlikana ye deen fila wɛrɛ sɔrɔ: Amazayi ni Ayimɔti. 11Ayimɔti deen ye Ɛlikana ye, ale ta ye Sofayi ye, ale ta ye Naati ye. 12Ale ta ye Eliyabu ye, ale ta ye Yerowamu ye, ale ta ye Ɛlikana ye, ale fana ta ye Samuyɛli ye. 13Samuyɛli deen fɔlɔ ye Yowɛli ye, Abiya tugura.\n14Merari deen ye Mali ye, ale ta ye Libini ye, ale ta ye Simeyi ye, ale ta ye Uza ye. 15Ale ta ye Simeya ye, ale ta ye Agiya ye, ale fana ta ye Azaya ye.\nAlabatoso kɔnɔ dɔnkililabagaw\n16Layidu taamasiɲɛ kɛsu ye bilayɔrɔ sɔrɔ tuma min na Masaba ka soo kɔnɔ, masacɛ Dawuda tun ye mɔgɔ minw sigi dɔnkililako kunna Masaba ka soo kɔnɔ, olu le ye nunu ye. 17U tora ka dɔnkili la Ɲɔgɔnkunbɛn fanibugu ɲafɛ, fɔɔ ka taga se masacɛ Solomani ye Masaba ka soo lɔ tuma min na Zeruzalɛmu. U tora u ka baara la ka kɛɲɛ n'u ka sariya siginin ye.\n18Minw tun b'o baara nin kɛra, n'u deenw ye, olu filɛ: Keyati kɔmɔgɔw cɛma, o ye dɔnkililabaga Eman ye, a facɛ tun ye Yowɛli ye, ale facɛ fana tun ye Samuyɛli ye. 19Ɛlikana tun ye Samuyɛli facɛ ye, Yerowamu tun ye Ɛlikana facɛ ye, Eliyɛli tun ye Yerowamu facɛ ye, Towa tun ye Eliyɛli facɛ ye. 20Sufu tun ye Towa facɛ ye, Ɛlikana tun ye Sufu facɛ ye, Maati tun ye Ɛlikana facɛ ye, Amazayi tun ye Maati facɛ ye. 21Ɛlikana tun ye Amazayi facɛ ye, Yowɛli tun ye Ɛlikana facɛ ye, Azariya tun ye Yowɛli facɛ ye, Sofoni fana tun ye Azariya facɛ ye. 22Ale Sofoni facɛ tun ye Tagati ye. Tagati facɛ tun ye Asiri ye. Asiri facɛ tun ye Ebiyazafu ye, Ebiyazafu facɛ tun ye Kore ye. 23Kore facɛ tun ye Yiseyari ye. Yiseyari facɛ tun ye Keyati ye. Keyati facɛ tun ye Levi ye. Levi facɛ tun ye Isirayɛli ye.\n24O kɔ, Eman ka baarakɛɲɔgɔn Azafu min tun be lɔ a kinibolo fɛ, ale tun ye Berekiyawu deen ye. Berekiyawu fana tun ye Simeya deen ye. 25Simeya tun ye Mikayɛli deen ye. Mikayɛli tun ye Baazeya deen ye. Baazeya tun ye Malikiya deen ye. 26Malikiya ye Ɛtini deen ye. Ɛtini tun ye Zera deen ye. Zera tun ye Adaya deen ye. 27Adaya tun ye Etan deen ye. Etan tun ye Zima deen ye. Zima tun ye Simeyi deen ye. 28Simeyi tun ye Yaati deen ye. Yaati tun ye Gɛrisɔn deen ye. Gɛrisɔn tun ye Levi deen ye.\n29Dɔnkililabaga minw tun ye Merari ka fadenyabolo mɔgɔw ye, Etan tun ye olu ɲamɔgɔ ye. U tun be numanbolo fɛ. Etan facɛ tun ye Kisi ye, Kisi facɛ fana tun ye Abidi ye, Abidi facɛ tun ye Maluki ye. 30Maluki facɛ tun ye Asabiya ye. Asabiya facɛ tun ye Amasiya ye. Amasiya facɛ tun ye Ilikiya ye. 31Ilikiya facɛ tun ye Amusi ye. Amusi facɛ tun ye Bani ye. Bani facɛ tun ye Sɛmɛri ye, 32Sɛmɛri facɛ tun ye Mali ye. Mali facɛ tun ye Musi ye. Musi facɛ tun ye Merari ye. Merari facɛ tun ye Levi ye.\n33Ala ka fanibugu kɔnɔ baara tɔw bɛɛ dira u balima Levi kɔmɔgɔ tɔw ma. 34Arɔn n'a kɔmɔgɔw tun be to ka sarakaw bɔ saraka jɛnita bɔyɔrɔ la, ni wusulan jɛniyɔrɔ la. Baara minw bɛɛ tun ye kɛta ye Ala sigiyɔrɔ la, u tun b'o kɛ, ani ka Isirayɛlidenw ka hakɛ yafa saraka bɔ ka kɛɲɛ ni Ala ka baarakɛla Musa ka fɔta bɛɛ ye.\n35Arɔn deen ye Eleyazari ye, ale ta ye Pinasi ye, ale ta ye Abisuwa ye, 36ale ta ye Buki ye, ale ta ye Uzi ye, ale ta ye Zeraya ye, 37ale ta ye Merayɔti ye, ale ta ye Amariya ye, ale ta ye Ayitubi ye, 38ale ta ye Sadɔki ye, ale ta fana ye Ayimasi ye.\nLevi kɔmɔgɔw ka duguw\n39Arɔn kɔmɔgɔ minw ye Keyati ka fadenyabolo mɔgɔw ye, olu ka duguw n'u ka sigiyɔrɔ daan le ye nunu ye, bari u tun ye kala la, olu le tun kɔnna ka sɔrɔ. 40Zuda mara la, u ye Eburɔn dugu n'a lamini di u ma. 41Nga duguba nin kongow n'a dafɛdugudenninw dira Yefunɛ dencɛ Kalɛbu ma. 42U ye yɛrɛkalifadugu minw di Arɔn kɔmɔgɔw ma, o tun ye Eburɔn ye, ani Libina n'u kongo, Yatiri ni Ɛsitemowa n'u ta, 43ani Ilɛzi n'a ta, ni Debiri n'a ta, 44ani Asan n'a ta, ni Bɛtisɛmɛsi n'a ta. 45Bɛnzamɛn kɔmɔgɔw ka mara kɔnɔ, Geba n'a kongo, ni Alɛmɛti n'a ta, ani Anatɔti n'a ta dira u ma. U ka fadenyabolo ka dugu nunu bɛɛ lajɛnnin tun ye dugu tan ni saba ye.d\n46U ye kala la, Keyati kɔmɔgɔ tɔw ye dugu tan sɔrɔ, Efarayimu kɔmɔgɔw ka mara la, ni Dan kɔmɔgɔw ta la, ani Manase kɔmɔgɔw tilancɛ ta la fana, min be Zurudɛn baji tileben fɛ. 47Gɛrisɔmu kɔmɔgɔw ka fadenyabolow ye dugu tan ni saba sɔrɔ Isakari kɔmɔgɔw ka mara la, ni Asɛri kɔmɔgɔw ta la, ni Nɛfutali kɔmɔgɔw ta la, ani Manase kɔmɔgɔw ta la, * Basan mara la. 48U ye kala la, Merari kɔmɔgɔw ka fadenyabolow ye dugu tan ni fila sɔrɔ Urubɛn ni Gadi ani Zabulɔn kɔmɔgɔw ka maraw la.\n49Isirayɛlidenw tun ye dugu nunu n'u kongow di Levi kɔmɔgɔw ma. 50K'a ta Zuda kɔmɔgɔw ka mara la, ani Simeyɔn kɔmɔgɔw ni Bɛnzamɛn kɔmɔgɔw ta la. U ye kala la ka sɔrɔ k'o dugu nunu di u ma.\n51Keyati kɔmɔgɔw ka fadenyabolo tɔw y'u ka duguw sɔrɔ Efarayimu kɔmɔgɔw ka mara la. 52U ye yɛrɛkalifadugu minw di u ma, o ye Sisɛmu dugu n'a kongo ye, Efarayimu mara kuluyɔrɔ la, ani Gezɛri n'a kongo, 53Yɔkimeyamu n'a ta, ani Bɛtorɔn n'a ta, 54ni Ayalɔn n'a ta, ani Gatirimɔn n'a ta. 55U ye dugu minw sɔrɔ fana Manase kɔmɔgɔw tilancɛ ka mara la, Zurudɛn baji tileben fɛ, olu ye Anɛri n'a kongo ye, ni Bileyamu n'a kongo. O bɛɛ tun kɛra Keyati kɔmɔgɔw tɔw ka fadenyabolo ta ye.\n56Gɛrisɔn kɔmɔgɔw ka fadenyabolow y'u taw sɔrɔ Manase kɔmɔgɔw tilancɛ ka mara la min be Zurudɛn baji kɔrɔn fɛ. Golan dir'u ma, Basan mara la, n'a kongo, ani Asitarɔti n'a ta. 57U ye dɔ sɔrɔ Isakari kɔmɔgɔw ka mara la fana. O kɛra Kedɛsi n'a kongo ye, ani Doberati n'a ta, 58ani Aramɔti n'a ta, ni Anɛmu n'a ta. 59U ye minw sɔrɔ Asɛri kɔmɔgɔw ka mara la, o ye Masali n'a kongo ye, ni Abidɔn n'a ta, 60Ukɔki n'a ta, ni Erewɔbu n'a ta. 61U ye minw sɔrɔ Nɛfutali kɔmɔgɔw ka mara la, o ye Kedɛsi ye, Galile mara la, n'a kongo, ani Amɔn n'a ta, ni Kiriyatayimu n'a ta.\n62Levi kɔmɔgɔ tɔ nunu, minw ye Merari kɔmɔgɔw ye, olu ye dɔw sɔrɔ Zabulɔn kɔmɔgɔw ka mara la. O tun ye Irimono n'a kongo ye, ani Tabɔri n'a kongo. 63Ka taga Zurudɛn baji kɔrɔn fɛ, Zeriko gɛrɛfɛ, Urubɛn kɔmɔgɔw ka mara la, u ye Bɛsɛri n'a lamini sɔrɔ, kongokolon kɔnɔ, ani Yaasi n'a kongo, 64ani Kedemɔti n'a ta, ni Mefaati n'a ta. 65U ye minw sɔrɔ Gadi kɔmɔgɔw ka mara la, o ye Aramɔti ye, Galaadi mara la, n'a kongo, ani Maanayimu n'a ta, 66ani Ɛsibɔn n'a ta, ani Yazɛri n'a ta.


Lok fɔlɔ 16 AKKDC08 - Dawuda tun ye fanibugu min lɔ - Bible Search\nLok fɔlɔ 15 Lok fɔlɔ 17\nLok fɔlɔ 16\n1Dawuda tun ye fanibugu min lɔ kɛsu nin kosɔn, u nana don ka kɛsu nin bila o kɔnɔ. O kɔ, u ye saraka jɛnitaw ni jɛnɲɔgɔnya taw bɔ Ala ɲakɔrɔ. 2Dawuda ye saraka nunu bɔ ka ban tuma min na, a ye duba kɛ jama ye ni Masaba tɔgɔ ye. 3O kɔ, a ye burukun kelen kelen, ni tamaro ŋɔmi, ani *ɛrɛzɛn ŋɔmi kelen kelen di Isirayɛlidenw kelen kelen bɛɛ ma, muso fara cɛɛ kan.\nLevi kɔmɔgɔw be Masaba tanu\n(Dal 105.1-15; 96; 106.1,47-48)\n4Dawuda ye Levi kɔmɔgɔ dɔw sigi Masaba ka layidu taamasiɲɛ kɛsu kɔrɔ k'olu ka to ka Masaba, Isirayɛli ka Ala bato, ani k'a tanu, k'a boɲa. 5Azafu le tun ye u kuntigi ye, Zakari ka sɔrɔ ka tugu. Ale kɔ, Aziyɛlil ni Semiramɔti, ani Yeyɛli ni Matitiya, ani Eliyabu ni Benayawu, ni Obɛdi Edɔmu, ani Yeyɛli. Kolonjow ni gɔniw tun b'u fɛ. Azafu tun be nigɛw gosira. 6Sarakalasebaga Benayawu ni Yaaziyɛli tun be to ka buruw fiyɛ tuma bɛɛ kɛsu nin kɔrɔ.\n7O le kɛr'a siɲɛ fɔlɔ ye o loon na, Dawuda y'a latigɛ ko Azafu n'a balimaw ka to ka Masaba tanu.\n8Aw ka Masaba tanu, k'a daali!\nAw k'a ka kɛwaliw fɔ siya wɛrɛw cɛma.\n9Aw ka dɔnkili la a ye, k'a boɲa,\naw k'a ka kɛwaliɲumanw bɛɛ koo fɔ.\n10Aw ka wasa a tɔgɔ senuman kosɔn.\nAw minw be Masaba ɲinina, aw ka nisɔndiya.\n11Aw ka Masaba n'a ka fanga ɲini,\naw k'a ɲini tuma bɛɛ.\n12Aw k'aw hakili jigi a ka kabakow la.\nAw k'aw hakili to a ka kobabaw n'a ka kitiw la.\n13Aw minw ye a ka baarakɛla Isirayɛli kɔmɔgɔw ye,\na y'aw minw woloma, aw Yakuba deenw.\n14Ale lo ye Masaba an ka Ala ye,\nale lo be dugukolo bɛɛ mara.\n15Aw hakili ka to a ka layidu la tuma bɛɛ.\nA ka kuma ye waati bɛɛ ta ye.\n16- A y'o layidu nin ta Ibrayima ye,\nka n'a daa di Isiyaka ma.\n17- A ka kolatigɛnin lo, a ye min kɛ Yakuba ye.\nA ka layidu cɛnbali lo Isirayɛli fɛ,\n18a y'a fɔ tuma min na ko:\n«Ne be Kanaan jamana d'i ma,\no ye aw niyɔrɔ ye!»\n19O tuma nin na, mɔgɔ tun be se k'aw daa jati.\nAw natuma na jamana kɔnɔ, aw tun ka dɔgɔ.\n20Aw tun be yaalayaala siyaw cɛma,\nka bɔ masacɛ dɔ fɛ ka taga dɔ wɛrɛ fɛ.\n21- Ala ma sɔn mɔgɔ k'aw tɔɔrɔ.\nA ye masacɛw ɲaa gwan aw kosɔn.\n22K'u kana maga a ka mɔgɔ wolomaninw na,\nk'u kana kojugu kɛ a ka kiraw la.\n23Diɲɛ mɔgɔw bɛɛ, aw ka dɔnkili la Masaba ye,\naw k'a fɔ loon o loon ko Kisibaga lo.\n24Aw k'a boɲa siya wɛrɛw cɛma,\nk'a ka kɛwaliɲumanw fɔ mɔgɔw bɛɛ ɲana.\n25Bari Masaba ka bon, a ka kan ka tanu kosɔbɛ,\nsiranyafɛn lo ka tɛmɛ batofɛnw bɛɛ kan.\n26Siya wɛrɛw ka batofɛn si te foyi ye,\nMasaba le ye sankolo dan.\n27Boɲa ni kuntigiya le b'a fɛ.\nSebagaya ni nisɔndiya le b'a sigiyɔrɔ la.\n28Jamanaw bɛɛ siyaw, aw ka Masaba boɲa,\naw k'a ka boɲa n'a ka sebagaya fɔ.\n29Aw ka Masaba tɔgɔ boɲa.\nAw ka na n'aw ka boɲafɛnw ye a ɲakɔrɔ.\nAw k'aw kunbiri gwan a ɲakɔrɔ\nn'a b'a ka ɲumanya yira tuma min na.\n30Diɲɛ mɔgɔw bɛɛ, aw ka yɛrɛyɛrɛ a ɲakɔrɔ.\nDiɲɛ b'a lɔyɔrɔ la, a tena bɔ a nɔɔ na.\n31Sankolo ni dugukolo ka nisɔndiya.\nAw k'a fɔ siya wɛrɛw ɲana ko Masaba le ye masa ye.\n32Kɔgɔji n'a kɔnɔnafɛnw ka mankan kɛ!\nKongo n'a kɔnɔ fɛɛnw bɛɛ ka nisɔndiya!\n33Tuuw kɔnɔ yiriw ka nisɔndiya\nka mankan kɛ Masaba ɲakɔrɔ!\nBari a be nana diɲɛ mara.\n34- Aw ka Masaba tanu, bari a ka ɲi,\na ka ɲumanya te ban abada.\n35Aw k'a fɔ ko: «An Kisibaga Ala, an kisi,\nan bɔsi ka bɔ siya wɛrɛ nunu cɛma,\nan lajɛn janko an ka se ka barika la i ye,\nani k'i tɔgɔ senuman tanu.»\n36Masaba, Isirayɛli ka Ala ka tanu tuma bɛɛ!\nJama bɛɛ y'a jaabi ko: «Amiina. Aw ka Masaba tanu!»\n37Dawuda ye Azafu n'a balimaw to Masaba ka layidu taamasiɲɛ kɛsu kɔrɔ ka baara kɛ yen tuma bɛɛ, ka kɛɲɛ n'a koo latigɛcogo ye loon o loon. 38A ye Obɛdi Edɔmu n'a balima mɔgɔ bi wɔɔrɔ ni seegi le kɛ daa kɔlɔsibagaw ye, ka Yeditun dencɛ Obɛdi Edɔmu ani Oza fara olu kan.\n39Dawuda ko sarakalasebaga Sadɔki n'a balima sarakalasebagaw ka to Masaba ka fanibugu ɲafɛ, Gabaŋɔn batolikɛyɔrɔ la 40janko ka to ka saraka jɛnitaw lase Masaba ma tuma bɛɛ a bɔyɔrɔ la, sɔgɔma ni wulafɛ, ani min bɛɛ fɔra sariyasɛbɛ kɔnɔ, Masaba tun ye min di Isirayɛlidenw ma, u k'o bɛɛ bato. 41Ka fara olu kan, Eman ni Yedutun tun be yen, ani mɔgɔ tɔ minw tun wolomana ni u tun y'u tɔgɔ wele janko u ka Masaba tanu. Bari Masaba ka ɲumanya te ban abada. 42Eman ni Yedutun tun b'u gɛrɛfɛ ni buru fiyɛtaw ye ani nigɛ gositaw, ani fɔlikɛminan wɛrɛw, janko k'u fɔ ni dɔnkiliw ye Ala ma. Yedutun deenw le tun be daa kɔlɔsi.\n43- O kɔ, jama bɛɛ segira ka taga u ka soow kɔnɔ. Dawuda kɔsegira ka na duba kɛ a ka somɔgɔw ye.


Zoz 20 AKKDC08 - Masaba y'a fɔ Zozuwe ye ko a k'a fɔ - Bible Search\nZoz 19 Zoz 21\nDugu wɔɔrɔ ka koo\n1Masaba y'a fɔ Zozuwe ye ko 2- a k'a fɔ Isirayɛlidenw ye ko u ka duguw dɔ woloma k'u sigi k'o kɛ kalifayɔrɔw ye mɔgɔw fɛ, i n'a fɔ a tun y'a ɲini u fɛ Musa barika la cogo min na. 3O la, ni mɔgɔ dɔ y'a tɔɲɔgɔn faga k'a sɔrɔ a tun m'a lawili a kama, a ma tugu k'a kɛ, ale be se ka ta'a yɛrɛ kalifa o duguw dɔ la, u bena kɛ u kalifayɔrɔ ye janko u ka kisi jurusarabaga ma. 4O mɔgɔfagala nin bena boli ka taga dugu nunu dɔ la, ka taga lɔ dugu nin donda la, k'a ka koo ɲafɔ o yɔrɔ cɛkɔrɔbaw ye. O kɔ, olu ben'a minɛ ka don n'a ye dugu kɔnɔ ka sigiyɔrɔ d'a ma, a ka to olu fɛ. 5Ni jurusarabaga tugur'a kɔ ka na se o yɔrɔ la, u man kan k'a di o tigi ma, bari a m'a lawili a kama. A tɔɲɔgɔn nin tun te a jugu ye ka kɔrɔ. 6A bena to o dugu nin kɔnɔ fɔɔ n'a nana lɔ jama ɲakɔrɔ u k'a kiti, ani fɔɔ ka taga se sarakalasebagaw kuntigiba ka saya ma fana, min be baara la o waati la. N'o bɛɛ kɛra ka ban, mɔgɔfagala nin be se ka segi ka ta'a ka dugu la, ka sigi a ka soo kɔnɔ, a tun bolila ka bɔ dugu min kɔnɔ.\n7U ye Kedɛsi woloma Galile mara la, min be Nɛfutali kuluyɔrɔ la, ani Sisɛmu min be Efarayimu mara kuluyɔrɔ la, ni Kiriyataraba, min ye Eburɔn ye, Zuda mara kuluyɔrɔ la. 8Zurudɛn baji kɔfɛ fana, Zeriko kɔrɔn ɲafan na, u ye Bɛsɛri woloma min be kongokolon kɔnɔ, Urubɛn kɔmɔgɔw ka mara kɔkɛnɛ na. U ye Aramɔti woloma Galaadi mara la, Gadi kɔmɔgɔw ka mara kɔnɔ. U fana ye Golan woloma, min be *Basan mara la, Manase kɔmɔgɔw ka mara kɔnɔ.\n9O dugu nunu le wolomana ka sigi Isirayɛlidenw ye ni lonanw ye u cɛma, janko ni mɔgɔ dɔ y'a tɔɲɔgɔn faga n'a tun m'a lawili a kama, o tigi ka se ka ta'a yɛrɛ kalifa o dugu nunu dɔ la, jurusarabaga kan'a sɔrɔ k'a faga, n'a ma lɔ jama ɲakɔrɔ u k'a kiti.


Zan 6 AKKDC08 - O kɔ, Yezu tɛmɛna Galile baa faan dɔ - Bible Search\nYezu be buru caya ka di jamaba ma\n(Mat 14.13-21; Mar 6.30-44; Luka 9.10-17)\n1O kɔ, Yezu tɛmɛna Galile baa faan dɔ fɛ, min be wele fana ko Tiberiyadi baa. 2Jamaba tugur'a kɔ bari u tun b'a ye n'a be kabakow kɛ ka banabagatɔw kɛnɛya. 3O la, Yezu yɛlɛla kulu kan ka sigi n'a ka kalandenw ye. 4O y'a sɔrɔ *Hɔrɔnya ɲanagwɛ tun surunyana, min ye zuwifuw ka ɲanagwɛ ye. 5Yezu ko a be filɛli kɛ, a ye jamaba natɔ ye a fɛ. A y'a fɔ Filipu ye ko: «Filipu, an bena taga dumuni san min k'a di jama nin ma waasa u bɛɛ ka se ka fa?» 6A kumana ten waasa ka Filipu kɔrɔbɔ. N'o tɛ, ale tun bena min kɛ, a tun b'o lɔn. 7Filipu y'a jaabi ko: «Hali n'an tagara kalo seegi baara wari buru san, u bɛɛ tena dɔɔni dɔɔni sɔrɔ.» 8Simɔn Piyɛri dɔgɔcɛ Andere a ka kalandenw dɔ, ale y'a fɔ a ye ko: 9«Cɛdennin dɔ be yanni burukun duuru ni jigɛ deen fila ye. Nga o be mun ɲa nunu ma?» 10Yezu y'a fɔ a ka kalandenw ye k'u k'a fɔ mɔgɔw ye u ka sigi. Biin tun ka ca yɔrɔ nin la. U sigira, cɛɛw tun ye mɔgɔ waa duuru ɲɔgɔn ye. 11O tuma na, Yezu ye buru nunu ta ka barika la Ala ye k'u tilan mɔgɔw cɛ. A ye jigɛ nunu fana kɛ ten. U bɛɛ ye sɔrɔli kɛ fɔɔ ka wasa. 12U bɛɛ fara minkɛ, Yezu y'a fɔ a ka kalandenw ye ko: «Aw ye buru tɔɔ bɛɛ tɔmɔ a si kana cɛn.» 13O la, u ye buru tɔɔ cɛ ka segi tan ni fila fa n'o ye. 14Mɔgɔw y'o kabako nin ye minkɛ, u ko: «Kiraba min ka kan ka na diɲɛ na dɛ, nin yɛrɛ lo!» 15Nga, Yezu y'a lɔn k'u b'a fɛ k'ale minɛ ka sigi masaya la minkɛ, a dogora ka segi ka yɛlɛ kulu kan a kelen.\nYezu be taama jii kan\n(Mat 14.22-27; Mar 6.45-52)\n16Suu kora, Yezu ka kalandenw jigira jida la. 17U ye kurun dɔ ta k'u kuun sin Kafaranamu faan fɛ. Suu tun kora ka ban nga Yezu tun ma kɔsegi u fɛ. 18Fɔɲɔba dɔ wilila, jii tora ka kurukuru. 19U tun ye kilo duuru, walima wɔɔrɔ ɲɔgɔn taama ka ban ni kurun ye. U ye Yezu taamatɔ ye jii kan ka gwɛrɛ u ka kurun na. U siranna kosɔbɛ. 20Nga Yezu y'a fɔ u ye ko: «Aw kana siran, ne lo.» 21U k'u b'a ta dɔrɔn, u y'a ye k'u sera baa dakun na u tun be tagara yɔrɔ min na.\nYezu ko ale ye dumunifɛnɲuman ye\n22O dugusagwɛ, ka jama to baa kɔ, u nana bɔ a kala ma ko kurun kelen dama le tun be yen, kalandenw dɔrɔn le tun donna o kɔnɔ ka taga. Yezu tun ma taga n'u ye. 23Matigi ye barika la Ala ye ka buru caya k'a di mɔgɔw ma yɔrɔ min na, kurun dɔw bɔra Tiberiyadi ka na se o yɔrɔ. 24Jama nan'a ye ko Yezu n'a ka kalandenw si te o kurun nunu kɔnɔ. O la, u donna u kɔnɔ ka taga Yezu yɔrɔ ɲini Kafaranamu. 25U tagar'a ye baa kɔ tuma min na, u y'a ɲininga ko: «Karamɔgɔ, i sera yan tuma jumɛn?» 26Yezu y'u jaabi ko: «Tiɲɛ tiɲɛ na, ne b'a fɔ aw ye ko ne ye kabako minw kɛ aw ɲana, aw te ne yɔrɔ ɲinina olu kosɔn, nga aw be ne yɔrɔ ɲinina bari aw ye buru sɔrɔ k'a ɲimi fɔɔ ka fa a la. 27Aw kana baara kɛ dumuni tolita kosɔn dɛ! Nga dumuni min te cɛn, aw ye baara kɛ o le kosɔn, min be nii banbali di. O dumuni nin, Mɔgɔ Dencɛ bena o d'aw ma. A Faa Ala y'a ka taamasiɲɛ bila ale kan.» 28U y'a ɲininga ko: «An ka kan ka mun le kɛ, waasa ka Ala sago kɛ?» 29Yezu y'u jaabi ko: «Ala ye min ci, fɔɔ aw ka la ale la. O le ye Ala sago ye.» 30Olu y'a ɲininga ko: «I be se ka kabako jumɛn kɛ k'a yira an na, waasa an be la i la? I bena mun kɛ? 31- An faaw ye maanɛ dumu kongokolon kɔnɔ, i ko a fɔra Ala ka kuma na cogo min na ko: ‹A ye dumuni di u ma ka bɔ sankolo la.› » 32Yezu y'a fɔ u ye ko: «Tiɲɛ tiɲɛ na, ne b'a fɔ aw ye ko min ye dumuni di aw ma ka bɔ sankolo la, o te Musa ye. N Faa le b'a yɛrɛ yɛrɛ di aw ma ka bɔ sankolo la. 33Bari Ala be dumuni min di, o bɔra sankolo la ale lo be nii kura don diɲɛ mɔgɔw la.»\n34U y'a fɔ Yezu ye ko: «Matigi, to k'o dumuni nin di an ma tuma bɛɛ kɛ!» 35Yezu ko u ma: «Ne le ye dumunifɛn ye min be nii kura don mɔgɔ la. Ni mɔgɔ min sɔnna ne ma, kɔngɔ t'o tigi minɛ tugu. Ni min lara ne la, minnɔgɔ t'o tigi minɛ tugu. 36Ne tun kɔnna k'a fɔ aw ye, aw y'a ye nga aw ma la ne la. 37Ni n Faa ye mɔgɔ o mɔgɔ di ne ma, o bena la ne la, ne fana tena ban o tigi la. 38Ne bɔra sankolo la ka na diɲɛ na n cibaga sago kɛli kama, n'o tɛ ne ma na n yɛrɛ sago kama. 39Ne cibaga sago ye jumɛn ye? A ye mɔgɔ minw di ne ma, ne kan'a to u si ka tunu. Nga ko ne k'u bɛɛ kunun diɲɛ labanlon na. 40N Faa ko ni mɔgɔ o mɔgɔ ye ne ye k'a jigi la ne kan, k'o tigi bena nii banbali sɔrɔ. Ne fana ben'a kunun labanlon na.»\n41K'a ta o tuma na, zuwifuw tora ka ŋunuŋunu a ka koo la, bari a tun ko ale ye dumunifɛn ye min bɔra sankolo la. 42U tora k'a fɔ ko: «O tuma na, Yusufu dencɛ Yezu tɛ wa? An b'a faa lɔn, k'a baa lɔn! A be se k'a fɔ sisan cogo di ko ale bɔra sankolo la?» 43Yezu ye kuma ta tugu k'a fɔ u ye ko: «Aw ye ŋunuŋunu dabila aw ni ɲɔgɔn cɛ. 44Mɔgɔ si te se ka sɔn ne ma ni n Faa sababu tɛ. Ne fana bena o tigi kunun labanlon. 45- A sɛbɛnnin be kiraw ka kitabuw kɔnɔ ko: ‹Ala bena u bɛɛ ladi.› Ayiwa, mɔgɔ o mɔgɔ ye mɛnni kɛ Faa Ala fɛ ka sɔn a ta ma, olu bɛɛ be la ne la. 46Mɔgɔ si ɲaa ma deli ka la Faa Ala kan, fɔɔ min bɔr'a fɛ ka na, ale lo y'a ye. 47Tiɲɛ tiɲɛ na, ne b'a fɔ aw ye ko ni min lara ne la, o tigi ye nii banbali sɔrɔ. 48Ne ye dumunifɛn ye min be nii banbali di mɔgɔw ma. 49Aw faaw ye maanɛ dumu kongokolon kɔnɔ, u bɛɛ ma sa wa? 50Nga dumuni min be bɔ sankolo la, ni min y'o dumu, o tigi te sa abada.\n51«Dumuni ɲanaman min bɔra sankolo la, ne lo. Ni min y'o dumu, o tigi be to nii na tuma bɛɛ. Ne bena dumuni min di, o ye ne fari yɛrɛ le ye. Ne be n yɛrɛ di waasa diɲɛ ka se ka nii banbali sɔrɔ.» 52Zuwifu nunu tora ka ɲɔgɔn sɔsɔ kosɔbɛ ka to k'a fɔ ko: «Nin be se k'a fari di anw ma cogo di k'a dumu?» 53O tuma na, Yezu y'a fɔ u ye ko: «Tiɲɛ tiɲɛ na, ne b'a fɔ aw ye ko n'aw ma Mɔgɔ Dencɛ farisogo dumu k'a joli min, aw tena nii banbali sɔrɔ. 54Ni mɔgɔ min ye ne farisogo dumu ka ne joli min, o tigi bena nii banbali sɔrɔ, ne b'o tigi kunun labanlon na. 55Bari ne farisogo ye dumunifɛnsɔbɛ ye, ne joli ye minnifɛnsɔbɛ ye. 56Ni mɔgɔ min ye ne farisogo dumu ka ne joli min, ne be to o tigi fɛ, o tigi fana be to ne fɛ. 57N Faa ye n ci, ale ye nii tigi ye, ne be nii na ale barika la, o la, ni min ye ne dumu, o tigi fana bena to nii na ne barika la. 58Dumuni min bɔra sankolo la, ne lo. Aw faaw ye dumuni min kɛ kongokolon kɔnɔ, u bɛɛ nana sa, ne n'olu ta te kelen ye. Ni min ye ne dumu, o tigi be to nii na tuma bɛɛ.» 59Yezu ye mɔgɔw kalan ni kuma nunu ye kalanso dɔ kɔnɔ Kafaranamu.\nYezu ka kalanden dɔw be segi kɔ\n60O kuma nunu mɛnnin kɔ, a ka kalandenw caaman y'a daminɛ k'a fɔ ko: «A ka kuma nunu ka gwɛlɛ dɛ! Jɔn be se ka sɔn o ma?» 61Yezu y'a lɔn ko a ka kalandenw be ŋunuŋununa a ka kuma la minkɛ, a y'u ɲininga ko: «O ka gwɛlɛ aw fana ma wa? 62Aw bena kɛ cogo di n'aw ye Mɔgɔ Dencɛ yɛlɛtɔ ye a bɔyɔrɔ la? 63Nii Senuman le b'a to mɔgɔ be barika sɔrɔ, n'o tɛ, n'a danna farisogo ta ma, o te foyi ye. Ne ye kuma minw fɔ aw ye, o be bɔ Nii Senuman fɛ ka nii don mɔgɔ la. 64Nga dɔw be aw cɛma minw te lara ne la.» Kabini koow daminɛwaati la, Yezu tun b'o tigiw lɔn. Min tun ben'a don mɔgɔjuguw bolo fana, a tun b'o fana lɔn ka ban. 65Yezu y'a fɔ tugu ko: «O le y'a to ne tun y'a fɔ aw ye ko mɔgɔ si te se ka sɔn ne ma ni n Faa sababu tɛ.»\n66Kabin'o tuma, a ka kalandenw caaman segira kɔ, u tun te tugur'a kɔ tugu. 67O la, a y'a ka ciden tan ni fila nunu ɲininga ko: «Aw fana b'a fɛ ka taga wa?» 68- Simɔn Piyɛri y'a jaabi ko: «An bena taga jɔn fɛ? Mɔgɔ be nii banbali sɔrɔ ele ka kuma barika la. 69Anw kɔni lara e la, an y'a lɔn fana ko i ye Ala ka mɔgɔɲuman ye a ye min ci.» 70Yezu y'a fɔ u ye ko: «Ne m'aw mɔgɔ tan ni fila woloma wa? O bɛɛ n'a ta, mɔgɔ kelen b'aw cɛma min ye Sutana ye.» 71O kuma nin ɲasinnin tun be Simɔn Isikariyɔti deen Zuda le ma, ale min tun ye ciden tan ni fila nunu dɔ ye, min tun bena Yezu don mɔgɔjuguw bolo.


Yezu be kalanden 70 ci ka taga waajuli kɛ | Yezu ka ɲɛnamaya\nYezu be kalanden 70 ci ka taga waajuli kɛ\nYEZU BE KALANDEN 70 SUGANDI ANI A B’U CI KA TAGA WAAJULI KƐ\nAn be saan 32 laban na, saan saba ɲɔgɔn Yezu batizenin kɔ. A ma mɛɛn, ale n’a ka kalandenw tagara Gwatakɔrɔsigi seli la Zeruzalɛmu. N’a sɔrɔ u bele be a gɛrɛfɛduguw la (Luka 10:38; Zan 11:1). Kalo wɔɔrɔ minw tora, Yezu b’u fanba kɛ cidenya baara la Zude ani Pere maraw la, o minw be Zurudɛn baji kɔfɛ. Mɔgɔw mako b’a la ka kibaro diiman lamɛn o maraw la fana.\nSaan damanin ka kɔn o ɲɛ, o kɔrɔ saan 30 ka Tɛmɛnkan seli tɛmɛnin kɔ, Yezu ye waajuli kɛ Zude mara la kalo caaman kɔnɔ ka sɔrɔ ka Samari cɛtigɛ. O kɔ, saan 31 ka Tɛmɛnkan seli surunya tuma na, Yahutu dɔw y’a ɲini k’a faga Zeruzalɛmu. Saan kelen ani kalo wɔɔrɔ o kɔ, Yezu ye jijaliba kɛ ka mɔgɔw kalan Galile mara la, saheli fan fɛ. Mɔgɔ caaman kɛra a ka kalandenw ye o yɔrɔ la. A ye fɔrɔmasɔn di a ka cidenw ma Galile ani a y’u ci. A ye cikan di u ma ko: “Aw ye waajuli kɛ ko sankolo masaya waati surunyana.” (Matiyo 10:5-7). O kɔ, a ye waajuli baara kanpaɲi dɔ labɛn Zude mara la.\nWalisa k’o kanpaɲi daminɛ, Yezu ye kalanden 70 sugandi ani a y’u ci ka taga mɔgɔ fila fila. Mɔgɔ grupu 35 lo bena Masaya kibaro diiman waajuli kɛ yɔrɔ min na “suman tigɛta ka ca, nga baarakɛlaw man ca.” (Luka 10:2). Yezu y’a latigɛ ka taga yɔrɔ minw na, olu be kɔn a ɲɛɛ. O mɔgɔ 70 nunu ka cii ye ka banabagatɔw kɛnɛya ani Yezu be kibaro diiman min fɔra, u k’o jɛnsɛn yɔrɔ bɛɛ.\nO kalandenw ka laɲinita fɔlɔ tɛ ka waajuli kɛ batosow kɔnɔ. Yezu y’a fɔ u ye k’u ka taga mɔgɔw fɛ u ka soo. A ko: “Ni aw donna so min kɔnɔ, aw k’a fɔ fɔlɔ ko: ‘Hɛrɛ ka kɛ nin so kɔnɔ.’ Ni hɛrɛden dɔ sɔrɔla yen, aw ka hɛrɛ na to a kan.” U ka ɲi ka waajuli kɛ mun lo koo la? Yezu ko: ‘A’ y’a fɔ o dugu mɔgɔw ye ko Ala ka masaya surunyalen bɛ u la.’—Luka 10:5-9, ABM.\nYezu tun y’o cikan ɲɔgɔnw lo di a ka ciden 12 nunu ma saan tɛmɛnin na. A ye kalandenw lasɔmi ko mɔgɔw bɛɛ tɛna u bisimila. Nka u ka jijaliw bena sira labɛn Yezu ye. N’a nana na kɔfɛ, mɔgɔ caaman bena kɔrɔtɔ k’u ka Matigi ye ani ka kalan sɔrɔ a fɛ.\nWagati damanin tɛmɛnin kɔ, o kalanden 70 kɔsegira Yezu fɛ. U ninsɔndiyanin y’a fɔ a ye ko: “Matigi, i tɔgɔ barika la, hali jinaw tun te se ka ban an ka fɔta ma.” O kumaw ye Yezu ninsɔndiya fɔɔ a y’a fɔ ko: “Ne ye Sutana bentɔ ye ka bɔ sankolo la i ko sanmanamana. N kɔni ye see d’aw ma ka taama saaw ni bunteniw kan.”—Luka 10:17-19.\nYezu y’u jigi sigi k’u bena see sɔrɔ fɛɛn juguw kan. A bena kɛ i n’a fɔ u be saaw ni bunteniw ɲɔɲɔna. Ka fara o kan, u be se ka la a la ko sinima, Sutana bena fili ka jigi dugukolo kan. Yezu y’u dɛmɛ k’a faamu fana fɛɛn min kɔrɔtanin lo ka tɛmɛ o kan. A ko: “Aw kana nisɔndiya bari jinaw tun te se ka ban aw ka fɔta ma. Nga aw ka nisɔndiya bari Ala y’aw tɔgɔ sɛbɛn a fɛ sankolo la.”—Luka 10:20.\nYezu ninsɔndiyara kosɔbɛ ani a ye a Faa tando sabu a be baara kɛra n’a sagokɛla majiginin nunu ye cogo kabakoman na. A yɛlɛmana k’a ɲɛsin a ka kalandenw ma k’a fɔ u ye ko: “Koo minw be kɛra nin ye, aw minw be olu yera, aw dagamunin lo. Bari aw be koo minw yera, ne b’a fɔ aw ye ko kira caaman ni masacɛ caaman tun b’a fɛ k’o ye, nga u ma se k’o ye. Aw be min mɛnna, u tun b’a fɛ k’o mɛn, nga u m’o mɛn.”—Luka 10:23, 24.\nKalo wɔɔrɔ minw tun tora, Yezu ye waajuli kɛ yɔrɔ juman na? Mun na a ye jijalibaw kɛ o yɔrɔ la?\nKalanden 70 nunu tun ka ɲi ka taga mɔgɔw waaju min?\nHali ni kalanden 70 nunu ye koo caaman kɛ, Yezu fɛ, mun lo kɔrɔtanin lo ka tɛmɛ o kan?\nA ci dɔ ma A ci dɔ ma Yezu be kalanden 70 ci ka taga waajuli kɛ\njy sap. 72 ɲɛɛ 170-171


Fil 4 AKKDC08 - O le kosɔn n balimaw, ne be aw minw - Bible Search\nFil 3 Kɔl int\n1O le kosɔn n balimaw, ne be aw minw kanu, ani ne b'a fɛ ka aw minw ye tugu, aw minw be kɛ sababu ye ne be nisɔndiya ni kunkɔrɔta sɔrɔ, aw ka jija kosɔbɛ Matigi barika la, ne teriw.\n2Ne be Evɔdi ani Sɛtisi daali sɛbɛ la k'u ka bɛn i n'a fɔ balimamusow, Matigi kosɔn. 3E min kɛra ne baarakɛɲɔgɔnsɔbɛ ye, ne b'i daali ko i ka u dɛmɛ, bari olu ni ne sigɛnna ɲɔgɔn fɛ kibaru diman baara la. Ani Kilema fana ani ne baarakɛɲɔgɔn tɔw bɛɛ, olu minw tɔgɔ be sɔrɔ nii banbali sɛbɛ kɔnɔ.\n4Aw ka nisɔndiya tuma bɛɛ Matigi kosɔn. Halibi ne be kɔsegi k'a fɔ aw ye ko aw ka nisɔndiya. 5Aw ka kɛ mɔgɔsabalininw ye tuma bɛɛ. Matigi natuma surunyana. 6Aw hakili kana ɲagami koo si la, nga aw ye Ala daali ani ka barika la a ye, k'aw makoyako bɛɛ fɔ a ye. 7O la, Ala ka hɛrɛ min tɛmɛna mɔgɔw ka faamuyali ma, o le bena aw tanga hamikojugu ma, Yezu Krista barika la.\n8O bɛɛ kɔ, n balimaw, koo minw kɛra tiɲɛko ye, boɲa be sɔrɔ min na, ni tilenninya, ni koo gwɛnin, ni koo diman, ani kunkɔrɔtako, ni sɔnɲuman min be na ni tɔgɔɲuman ye, o dama ka kɛ aw ka miiri ye. 9Aw ye koo minw dege ne ka kuma ni n ka kɛwaliw la, aw ka jija k'olu kɛ. O la, Hɛrɛtigi Ala bena to n'aw ye.\nPɔli be Filipikaw tanu\n10Aw sera k'a yira ne la sisan ko aw be janto ne la, o la, ne nisɔn diyara kosɔbɛ Matigi barika la. A ma kɛ ko ne b'o fɔra ko aw tun te janto ne la dɛ, aw tun be janto ne la, nga seko tun te aw fɛ fɔlɔ. 11A ma kɛ ko fɛɛn le te ne fɛ, k'o le y'a to ne be kumana ten dɛ. Ka ne to cogo o cogo, ne wasanin lo, bari ne y'o dege. 12Ne be se ka n yɛrɛ minɛ dɛsɛ waati la, ani nɔgɔya waati la. Koo bɛɛ la ani cogo bɛɛ la, ne wasanin be, dumu ka fa tuma na ani kɔngɔ tuma na. Fɛɛn be n fɛ wo, fɛɛn te n fɛ wo, n wasanin be. 13Krista min be see di ne ma, ale barika la ne be se ka o koow bɛɛ kɛ. 14Nga, aw ye koɲuman kɛ kosɔbɛ, aw y'aw niyɔrɔ ta ne ka sigɛn na ni dɛmɛli ye. 15- Aw Filipikaw b'a lɔn kosɔbɛ ko kibaru diman fɔli daminɛwaati la, aw dama le ye ne dɛmɛ n ka baara kosɔn Ala ka jama cɛma n bɔtuma na Maseduwani mara la. 16- Ka ne to Tesaloniki, aw ye ne mako ɲa, bari aw ye ne dɛmɛ siɲɛ caaman.\n17A ma kɛ ko ne be dɛmɛli le ɲinina dɛ, ne b'a fɛ dɔ le ka fara aw ka kɛwaliɲuman sara kan. 18- Sisan ne makoyafɛn bɛɛ be ne fɛ yɛrɛ, fɔɔ a tɛmɛn'a daan kan. Tuma min na Epaforaditi nana aw ka dɛmɛ di ne ma, o tuma na o cayara ka tɛmɛ yɛrɛ, min kɛra sarakaɲuman ye Ala sɔnna min na, a diyar'a ye fana. 19Ne ka Ala bena aw mako ɲa, ka kɛɲɛ n'a ka fɛntigiya dafanin ye Yezu Krista barika la. 20An Faa Ala tɔgɔ ka tanu tuma bɛɛ. Amiina.\n21Mɔgɔ minw lara Yezu Krista la, aw ka olu kelen kelen bɛɛ fo. An balima minw be ni ne ye yan, olu be aw fo fana. 22Krista kɔmɔgɔw minw be yan, olu bɛɛ b'aw fo, nga aw fɔbaga tigitigiw, o ye minw be masacɛ ka soo kɔnɔ.\n23Matigi Yezu Krista k'a ka nɛɛma kɛ aw ye.


Sar 21 AKKDC08 - Masaba y'a fɔ Musa ye ko: «A fɔ Arɔn - Bible Search\nSar 20 Sar 22\n1Masaba y'a fɔ Musa ye ko: «A fɔ Arɔn dencɛ sarakalasebagaw ye ko: Sarakalasebaga man kan ka maga a ka mɔgɔ dɔ suu la k'a yɛrɛ nɔgɔ sariya faan fɛ. 2Fɔɔ n'a ka mɔgɔ tigitigi dɔ lo, i n'a fɔ a baa, a faa, a dencɛ, a denmuso, a kɔrɔcɛ, walima a dɔgɔcɛ. 3Walima a balimamuso yɛrɛ yɛrɛ min ma furu fɔlɔ. Cɛɛ t'a fɛ minkɛ, ale lo lɔnin be n'a kunko ye. O la, a be se k'a yɛrɛ nɔgɔ a kosɔn. 4Ale min ye ɲamɔgɔ ye a ka mɔgɔw cɛma,f a kan'a yɛrɛ nɔgɔ k'a yɛrɛ ɲagami.\n5- «Sarakalasebagaw kana u kuun li, walima u bonbosi. U kana u farisogo tigɛtigɛ. 6U k'u yɛrɛ di u ka Ala ma. U kana u ka Ala tɔgɔ cɛn. Bari, olu le be Masaba ka saraka d'a ma, u ka Ala ka balo. O la, u man kan k'u yɛrɛ nɔgɔ. 7Muso min ye kakalaya kɛ k'a yɛrɛ nɔgɔ, walima musokolon, u kana ale furu. U kana muso furusanin fana furu, bari sarakalasebaga bilanin be a ka Ala ye. 8I k'a jati mɔgɔ ye min bilanin be Ala ye, bari a b'i ka Ala ka sarakaw d'a ma. Ne Masaba, aw saniyabaga, ne ka ɲi.\n9«Ni sarakalasebaga denmuso dɔ ye kakalaya kɛ k'a yɛrɛ nɔgɔ, a y'a facɛ maloya. A ka kan ka jɛni.\n10«Mɔgɔ min ye sarakalasebagaw kuntigi ye a balimaw cɛma, tulu min be kɛ fɛɛn kan, o bɔnna ale min kunna, n'a bilara Ala ye ka se ka sarakalasefaniw don, o tigi man kan k'a to a kunsigi be ɲagami, a kan'a ka faniw faran fana. 11A man kan ka gwɛrɛ suu la. A man kan k'a yɛrɛ nɔgɔ, hali a faa suu, walima a baa ta. 12A man kan ka bɔ a ka Masaba ka sigiyɔrɔ la, janko a kana nɔgɔ, bari a bilara ne ka baara la. Ne, a ka Ala ka tulu kɛr'a kan. Ne le ye Masaba ye.\n13«A ka kan ka sunguru kɛnɛkɛnɛ le furu. 14A man kan ka firiyamuso furu, walima muso furu sanin, walima muso min ye kakalaya kɛ k'a yɛrɛ nɔgɔ, fɔɔ sunguru kɛnɛkɛnɛ a ka mɔgɔw cɛma. 15N'o tɛ, a ben'a ka mɔgɔw ɲagami ni deen dɔ ye min saniyanin tɛ sariya faan fɛ. Ne le ye Masaba, a saniyabaga ye.»\nFɛɛn min be se ka mɔgɔ bali ka kɛ sarakalasebaga ye\n16Masaba y'a fɔ Musa ye ko: 17«A fɔ Arɔn ye ko: ‹Waati nataw la, ni fiɲɛ b'i kɔmɔgɔ o kɔmɔgɔ la, o tigi man kan ka gwɛrɛ k'a ka Ala ka sarakaw d'a ma. 18Fiɲɛ be mɔgɔ min farikolo la, o tigi man kan ka gwɛrɛ k'o kɛ: fiɲɛntɔ, walima senkelennin, walima fiɲɛ be min ɲada la, walima mɔgɔ min farisogo yɔrɔ dɔ t'a cogo la, 19walima mɔgɔ min seen karila, walima a bolo, 20walima dantɔ, walima mɔgɔ cɔrɔkɔnin, walima ni min ɲaa ma ɲi, walima bana o bana be mɔgɔ min fari kan, walima cɛɛ min kɔɔ bɔnin lo, olu si kana gwɛrɛ. 21Fiɲɛ be sarakalasebaga Arɔn kɔmɔgɔ o kɔmɔgɔ la, o si man kan ka gwɛrɛ ka sarakaw jɛni Masaba ye minw be jɛni pewu. Fiɲɛ b'a la minkɛ, o kama, a man kan ka gwɛrɛ ka Ala ka dumunifɛn d'a ma. 22A be se k'a ka Ala ka dumunifɛn dumu, min saniyanin be, ni min saniyanin be kosɔbɛ. 23Nga fiɲɛ b'a la minkɛ, o la, a man kan ka gwɛrɛ soo cɛtigɛfani la, walima sarakabɔyɔrɔ la, ka ne ka sigiyɔrɔ nɔgɔ. Ne le ye Masaba, u saniyabaga ye.› »\n24Musa y'o kuma fɔ Arɔn n'a dencɛw, ani Isirayɛlidenw bɛɛ ye.


Dɔ ka ɲɛnamaya: “An filɛ nin ye! An ci!” | Jack ni Marie-Line Bergame\nKɔrɔsili Sangaso—Kalan | Saan 2020, marisikalo\nA KALAN KAAN NIN NA Aboua Acoli Adja Afrikaans Akha Albanais Allemand Altai Alur Amharique Amis Anglais Arabe Arménien Arménien (occidental) Assamais Aukan Aymara Azéri Azéri (cyrillique) Bachkir Baoulé Bas allemend Bassa (cameroun) Batak (Karo) Batak Simalungun Batak Toba Bengali Biak Bichlamar Bicol Birman Boulou Bulgare Cakchiquel Cambodgien Capverdien Catalan Cebuano Changana du Mozambique Chavacano Chichewa Chiga Chin haka Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuuk Cibemba Cinamwanga Cinyanja Coréen Creole de Maurice Creole seychelles Croate Créole de Guadeloupe Créole du bélize Créole haïtien Damara Dangme Danois Digor Douala Drehu Edo Efik Esan Espagnole Estonien Ewé Fante Fidjien Finnois Fon Français Ga Gallois Garifuna Georgien Gitonga Gokana Goun Grec Groelandais Guarani Gujarati Haoussa Havu Herero Hiligaynon Hindi Hiri Motu Hmong blanc Hongrois Hébreu Iban Ibanag Ibinda Idoma Igbo Igede Iloko Indonésien Islandais Isoko Italien Japonais Javanais Jula Kabye Kachin Kana Kannada Karen S’gaw Kazakh Kazakh (Arabe) Kekchi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisonge Kissi Kituba Kongo Konkani (romain) Krio Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Kyangonde Lahu Langue des Signes Américaine Langue des signes brésilienne Langue des signes espagnole Langue des signes hondurienne Langue des signes italienne Langue des signes mexicaine Langue des signes nigériane Langue des signes panameenne Langue des signes sud-africaine Langue des signes vénézuélienne Langue des signes équatorienne Lao Lari Lenje Letton Lhukonzo Lingala Lituanien Lomwe Luganda Lunda Luo Luvale Macédonien Makhuwa-Meetto Makua Malagach Malay Malayalam Maltais Mam Mambwé-Lungu Manyawa Mapudungun Marathi Marshall Maya Mazatec de Huautla Mbunda Mingrélian Mixe Mixtèque (Guerrero) Mizo Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Navajo Ndau Ndonga Ndébélé Ndébélé(Zimbabwe) Ngabere Ngangela Nias Niue Norvégien Nsenga Nyaneka Nyungwe Nzema Néerlandais Népali Okpe Oromo Ossete Otetela Ourdou Ouzbek Ouzbek (romain) Ouïghour (arabe) Palau Pangasinan Papiamento (curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quiché Rarotongan Romain Romani (Macédoine) Romani (Macédoine, cyrillique) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Saramaccan Sena Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sonde Sranan tongo Suédois Swahili Swahili (Rép. dém. du Congo) Swati Taabwa Tagalog Tahitien Tajiki Tandroy Tankarana Tarascan Tatar Tcheque Thaï Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Umbundu Urhobo Uruund Valencien Venda Vezo Vietnamien Wallis Waray-Waray Wayuunaiki Wolaitsa Xhosa Yapois Yoruba Zande Zapotec (de l'isthme) Zoulou langue des signes colombienne ouïghour (écriture cyrillique) tamoul tchouvache\nDƆ KA ƝƐNAMAYA\n“An filɛ nin ye! An ci!”\nLAKALIBAGAW: JACK NI MARIE-LINE BERGAME\nYALA i b’a fɛ ka taga yɔrɔ wala jamana wɛrɛ la, yɔrɔ min na weleweledalaw man ca walisa ka dɔ fara i ka waajuli baara kan wa? N’o lo, balimacɛ Bergame n’a muso ka koo be se k’i nafa.\nJack ni Marie-Line be kudayi cidenya baara la ɲɔgɔn fɛ kabi saan 1988. U tɛ mɛɛn ka deli yɔrɔ la. U sɔnna cidenya baara caaman na Gwadelupe mara ani Faransi ka Guyane mara la. Faransi ka Betɛli lo be an ka baara ɲɛminɛna o yɔrɔw la sisan. An ka Jack ni Marie-Line ɲininga koo damanin na.\nMun na aw ye kudayi cidenya baara daminɛ?\nMarie-Line: N’ ye denmisɛnya kɛ Gwadelupe. N’ tun ka teli ka waajuli kɛ tile kuru bɛɛ kɔnɔ ni n’ bamuso ye. A tun kisɛyanin lo waajuli baara la. Mɔgɔw koo ka di n’ ye. O kama, n’ tilanin lakɔli la saan 1985, n’ sinna ka kɛ piyɔniye ye.\nJack: N’ kanbele tuma, n’ tun be to ka wagati kɛ ni kudayi cidenya baarakɛlaw ye. Waajuli tun ka di u ye. Vakansiw la, n’ tun ka teli ka kɛ piyɔniye kɔrɔsigi ye. Wikɛni dɔw la, an tun be bisi ta ka taga bɔ piyɔniye dɔw ye u ka kiinw kɔnɔ. An tun be waajuli kɛ tile kuru bɛɛ kɔnɔ. O kɔ, an tun be taga kɔgɔjida la. O tun ye wagati diimanw yɛrɛ lo ye!\nNe ni Marie-Line furula saan 1988. Dɔɔni o kɔ, n’ y’a fɔ n’ yɛrɛ ye ko: “Komi degun foyi t’an kan, a ka ɲi n’ ka dɔ fara n’ ka cidenya baara kan.” N’ farala Marie-Line kan piyɔniye baara la. Saan kelen o kɔ, an ye piyɔniyew ka lakɔli kɛ ani u y’an kɛ dan na piyɔniyew ye. An cira ka taga yɔrɔ caaman na Gwadelupe. O y’an ninsɔndiya yɛrɛ le! O kɔ le, an cira ka taga Guyane mara la.\nAw cira ka taga yɔrɔ caaman na. Mun lo y’aw dɛmɛ aw sera ka deli o yɔrɔw la?\nMarie-Line: Guyane Betɛli la, balimaw tun b’a lɔn ko Ezayi 6:8 lo y’an diyanye vɛrise ye. O kama, n’u tun y’an weele, u tun ka teli k’a fɔ an ye ni yɛlɛkan ye ko: “Aw hakili b’aw diyanye vɛrise la wa?” An tun be sin k’a faamu ko u b’a fɛ k’an ci ka taga yɔrɔ wɛrɛ le. An tun b’u jaabi ko: “An filɛ nin ye! An ci!”\nN’u tun y’an ci ka taga yɔrɔ wɛrɛ la, an tun tɛ to ka miiri kojugu an bɔyɔrɔ koo la. N’an tun b’o kɛ, an ka yɔrɔ kura tun tɛna diya an ye. An tun b’a ɲini fana ka teriya kɛ ni balimaw ye an ka yɔrɔ kura la.\nJack: Balima dɔw tun t’a fɛ an ka taga k’u to yen. O kama, u tun b’an jija an kana taga yɔrɔ wɛrɛ la. Nka, an bɔtɔ Gwadelupe, balima dɔ y’an hakili jigi Yezu ka kuma nunu na: “Foro nin, o ye diɲɛ ye.” (Mat. 13:38). O kama, an mana yɛlɛma yɔrɔ dɔ la, an b’a fɔ an yɛrɛ ye ko an bele be baara kɛra foro kelen nin lo kɔnɔ. Min kɔrɔtanin lo an fɛ, o ye kiinw ni kiinmɔgɔw lo ye!\nN’an tun sera yɔrɔ kura dɔ la, an b’a ye ko mɔgɔw be sera ka ɲɛnamaya kɛ yen ninsɔndiya la. O kama, an tun b’a ɲini k’u ladegi. Tuma dɔw la, u ka dumuniw tun be dan na n’an bɔyɔrɔ taw ye. O n’a ta bɛɛ, an tun b’u ka dumuniw kɛ, k’u ka minnifɛnw min. Nka, an tun b’an janto an ka kɛnɛyako la. An tun mana ci ka taga yɔrɔ dɔ la, an tun b’an jija ka koow filɛ ni ɲɛɛ ɲuman ye.\nMarie-Line: Balimaw fana y’an degi koo caaman na. N’ hakili b’a la ko tuma min na an sera Guyane, loon dɔ, sanji tun be benna. An tun b’a miiri ko an tɛ se ka bɔ waajuli la sanji jukɔrɔ. Nka, balimamuso dɔ ye n’ ɲininga ko: “An tɛ taga wa?” O barila n’ na ani n’ y’a ɲininga ko: “An be taga cogo di?” A ko: “I ka kimi ta, an bena an ka nɛgɛsow ta ka taga.” O loon lo la n’ y’a lɔn cogo min na mɔgɔ be se ka kimi minɛ ni bolo kelen ye ani ka nɛgɛso boli. Ni n’ tun m’o degi, n’ tun tɛna se ka waajuli kɛ samiɲa na!\nAw yɛlɛmana siɲɛ 15 ɲɔgɔn. Minw b’a fɛ ka yɛlɛma yɔrɔ wɛrɛ, aw be se ka mun lo fɔ u ye?\nMarie-Line: Ka yɛlɛma yɔrɔ wɛrɛ, o man nɔgɔ. Nka n’i y’o kɛ, a kɔrɔtanin lo i ka soo ɲuman sɔrɔ ka lafiɲɛ ani ka se ka bɔ waajuli la.\nJack: N’ tun ka teli ka pɛntiri la an ka boon kɔnɔ. Betɛli balimaw tun mana a ye ko an tɛna mɛɛn yen, u tun b’a fɔ ko: “Jack, kana i yɛrɛ sɛgɛn ka pɛntiri la!”\nMarie-Line tun be se minan sogolon na koɲuman! A tun b’u bɛɛ don kartɔnw kɔnɔ ani ka sɛbɛri dɔw kɛ u kan i n’a fɔ: “ɲɛgɛn kɔnɔ minanw,” “sibon minanw,” “gwabugu minanw.” O la, n’an tun sera an ka soo kura la, a tun ka nɔgɔ k’o kartɔnw bila bila yɔrɔ bɛnninw na. A tun b’o kartɔnw kɔnɔfɛnw lisi kɛ. O la, a tun ka nɔgɔ ka minan dɔ ɲini.\nMarie-Line: Komi an tun b’an ka koow labɛn koɲuman, an tun tɛ mɛɛn ka waajuli baara daminɛ kokura.\nAw b’aw ka porogramu labɛn cogo di walisa ka se k’aw ka cidenya baara dafa bɛrɛbɛrɛ?—2 Tim. 4:5.\nMarie-Line: Ntɛnɛlon, an be lafiɲɛ ani an b’an ka lajɛnw labɛn. An be waajuli daminɛ talatalon.\nJack: An tɛ waajuli kɛ sabu lɛri hakɛ dɔ ɲinina an fɛ. Waajuli baara yɛrɛ ye an ka ɲɛnamaya faan jɔnjɔn ye. An bɔtɔ soo, an be sin ka waajuli daminɛ ani an b’an jija k’o kɛ fɔɔ an kɔsegi wagati.\nMarie-Line: Ɲɛyirali fɛ, n’an be tagara piknik kɛ, n’ be taga ni sɛbɛninw ye. Mɔgɔw be sɛbɛw deli an fɛ hali n’an m’a fɔ u ye ko an ye Jehova Seerew ye. O kama, an b’an janto kosɔbɛ an ka fanidoncogo n’an ka kɛwalew la. Mɔgɔw b’o bɛɛ kɔrɔsi.\nJack: An be seereya kɛ fana an kɛtɔ ka kɛ sigiɲɔgɔn ɲumanw ye. N’ be papiyew tɔmɔ tɔmɔ ani ka fulaburuw cɛ an ka soo gɛrɛfɛ. An sigiɲɔgɔnw b’o kɔrɔsi ani tuma dɔw la, u be n’ ɲininga ko: “Bibulu dɔ t’aw fɛ k’a di n’ ma wa?”\nAw tun ka teli ka taga waajuli kɛ yɔrɔjanw na. Yala o voyaziw dɔ bele b’aw hakili la wa?\nJack: Guyane mara la, a man nɔgɔ ka taga yɔrɔ dɔw la. Lɔgɔkun kelen kɔnɔ, an tun ka teli ka kilomɛtɛrɛ 600 kɛ sira tiɲɛninw kan. Loon dɔ, an tagara bɔ Saint Élie dugu la, o min be Amazoni ka tuba kɔnɔ. An tɛ se ka ɲinɛ o kɔ. An ye lɛri caaman kɛ mobili ni kurun kɔnɔ ka sɔrɔ ka se yen. O yɔrɔ la, mɔgɔw fanba ye sanu ɲinilaw ye. Dɔw tun b’an waleɲuman lɔn an ka gafew kosɔn fɔɔ u yɛrɛ tun be sanu misɛnw d’an ma ka kɛ nili ye! Wulada fɛ, an ye ɔriganisasiyɔn ka videwo dɔ yira ani mɔgɔ caaman nana a filɛ.\nMarie-Line: Kɔsa la, u y’a ɲini Jack fɛ a ka Hakilijigi lajɛn ka kalan kɛ Kamopi dugu la. An ye lɛri naani lo kɛ kurun kɔnɔ walisa ka Oyapɔk baji cɛtigɛ ka sɔrɔ ka se yen. O diyara yɛrɛ le!\nJack: Yɔrɔ min na jii tun man ca, a fanga tun ka teli ka bonya fana sanko farayɔrɔw la. O yɔrɔ be siranya bila mɔgɔ la. Kurunbolila ŋana lo be se k’o yɔrɔ ɲɔgɔnw cɛtigɛ. Voyazi kɔni diyara. Weleweledala 6 lo tun be yen nka, mɔgɔ 50 ɲɔgɔn lo nana Hakilijigi lajɛn na. Amerɛndiɲɛ dɔw yɛrɛ tun b’u cɛma!\nMarie-Line: Kanbelew ni sunguruw be se k’o wale diimanw ɲɔgɔn sɔrɔ n’u y’a latigɛ ka baara kɛ Jehova ye bɛrɛbɛrɛ. N’u y’u jigi la a kan, u ka limaniya bena sabati. Jehova y’an dɛmɛ tuma caaman na.\nAw sera ka kaan caaman degi. Yala a ka nɔgɔ aw fɛ ka kaanw degi wa?\nJack: Ayi dɛ! N’ y’o kaanw degi walisa ka se ka waajuli kɛ ani ka dɛmɛ don kafow kɔnɔ. N’ ye Kɔrɔsili Sangaso kalan ɲɛminɛ Sranantongo * kaan na sanni n’ yɛrɛ ka Bibulu kalangwɛ kɛ o kaan na! N’ ye balimacɛ dɔ ɲininga ni mɔgɔw ye n’ faamu. A ko: “Tiɲɛn lo ko an ma se ka kumaden dɔw faamu. Nka, i ka kalan ɲɛna.” Denmisɛnw ye n’ dɛmɛ kosɔbɛ. Ni n’ tun filila, u tun ka teli k’o fɔ n’ ye k’a sɔrɔ mɔgɔkɔrɔbaw tɛ foyi fɔ.\nMarie-Line: Kiin dɔ kɔnɔ, n’ tun ka ɲi ka bibulukalan dɔ kɛ faransɛkan na, ka dɔ kɛ pɔrtigɛkan na ani ka dɔ wɛrɛ kɛ Sranantongo kaan na. Balimamuso dɔ y’a fɔ n’ ye ko kaan min ka gwɛlɛ, a ka fisa n’ k’a daminɛ n’o ye, ani k’a laban ni nɔgɔman ye. Dɔɔni o kɔ, n’ y’a faamu k’o ye hakilitigiya kuma lo ye.\nLoon dɔ, n’ tun ka ɲi ka bibulukalan dɔ kɛ Sranantongo kaan na ani ka filanan kɛ pɔrtigɛkan na. N’ ye bibulukalan filanan daminɛ tuma min na, n’ tun be ni balimamuso min ye, a y’a fɔ n’ ye ko: “Marie-Line, a t’a faamuna i be min fɔra!” Sanni n’ ka pɔrtigɛkan fɔ Bibulu kalanden ye, n’ tun be Sranantongo kaan lo fɔra a ye!\nAw ye baara kɛ ni balima minw ye, aw koo ka di u bɛɛ ye. Aw kɛra teri sɔbɛw ye cogo di?\nJack: Talenw 11:25 b’a fɔ ko: “Mɔgɔ min tigɛ foninin lo, o tigi bena nafa caaman sɔrɔ.” An tɛ sigasiga ka wagati kɛ n’an balimaw ye. Masaya Boon ladonko la, balima dɔw y’a fɔ n’ ye ko: “A to weleweledalaw k’o kɛ.” Nka, n’ ko: “Ne fana ye weleweledala ye do. Ni baara be yen k’a kɛ, ne fana b’a fɛ k’o kɛ.” Tiɲɛn lo ko bɛɛ mako be wagati la k’a yɛrɛlakow kɛ. Nka, an be to k’a fɔ an yɛrɛ ye ko an t’a fɛ o k’an bali ka ɲumanya kɛ tɔɔw ye.\nMarie-Line: An b’an jija k’an mako don balimaw kelen kelen bɛɛ la. O la, an b’a lɔn n’u b’a fɛ mɔgɔ dɔ k’u deenw ladon wala ka tɛmɛ k’u ta lakɔliso. An be labɛnw kɛ walisa k’u dɛmɛ. O lo y’a to an kɛra teri sɔbɛw ye. An labɛnnin lo k’u dɛmɛ n’u mako b’o la.\nAw kɛtɔ ka dɛmɛ don yɔrɔ min na weleweledalaw man ca, aw ye duga jumanw lo sɔrɔ o la?\nJack: An ye duga caaman sɔrɔ kudayi cidenya baara la. Ɲɛyirali fɛ, tuma caaman na, an ye sababu sɔrɔ ka Jehova ka danfɛn dɔw kɔrɔsi, i n’a fɔ kongofɛnw. Tiɲɛn lo ko an ye gwɛlɛyaw sɔrɔ. Nka, an hakili siginin lo sabu an b’a lɔn ko an mana kɛ yɔrɔ o yɔrɔ, Jehova sagokɛlaw bena an dɛmɛ.\nN’ kanbele tuma, u ye n’ don kaso la Guyane sabu n’ banna ka n’ seen don politikikow la. N’ tun ma deli k’a miiri ko loon dɔ, n’ tun bena kɛ misɔnden ye yen ani ko n’ tun bena sira sɔrɔ ka kasodenw waaju. Tiɲɛn na, Jehova be mɔgɔ duga kosɔbɛ yɛrɛ le!\nMarie-Line: Min be n’ ninsɔndiya kosɔbɛ, o ye ka se ka tɔɔw dɛmɛ. An ninsɔn ka di ka baara kɛ Jehova ye. O ye ne ni n’ cɛɛ magwɛrɛ ɲɔgɔn na kosɔbɛ. Tuma dɔw la, Jack be n’ ɲininga n’an be se ka furuɲɔgɔn dɔw weele dumuni na walisa k’u jija. Tuma caaman na, n’ b’a jaabi ko: “N’ yɛrɛ tun be miirila o lo la jaatika!” An ka teli ka kɛ ni miiriya kelen ye.\nJack: A ma mɛɛn, dɔgɔtɔrɔw y’a ye ko kansɛri bana (cancer de la prostate) be n’ na. Tiɲɛn lo ko a man di Marie-Line ye k’o mɛn nka, n’ y’a fɔ a ye ko: “N’ kanulen, tiɲɛn lo ko n’ ma ‘kɔrɔ kosɔbɛ.’ Nka, hali ni n’ sara sini, n’ b’a lɔn ko n’ ye n’ sii bɛɛ kɛ Jehova sago kɛli la. O lo kɔrɔtanin lo ani o lo be n’ ninsɔn diya.”—Zɛnɛzi 25:8.\nMarie-Line: Jehova ye sababu d’an ma ka koo dɔw kɛ, an tun tɛ miirila minw na ani a ye see d’an ma k’u kɛ. Tiɲɛn na, an ye koo ɲuman caaman kɛ an ka ɲɛnamaya kɔnɔ. An jigi lanin be Ala kan minkɛ, a ka ɔriganisasiyɔn mana an ci yɔrɔ o yɔrɔ, an labɛnnin lo ka taga yen!\n^ dakun 32 Sranantongo kaan ye angilikan, alemankan, pɔrtigɛkan ani farafinna kaan dɔw ɲagamini ye. Jɔɔnw lo y’a daminɛ k’o kaan fɔ.\nA ci dɔ ma A ci dɔ ma “An filɛ nin ye! An ci!”\nw20 Marisi ɲɛɛ 14-17\nN’an be Jehova kanu ani k’a waleɲuman lɔn, o bena an lasun ka batize\nI labɛnnin lo batɛmu kama wa?\nWagati juman lo a bɛnnin lo ka kuma?\nAw ka ɲɔgɔn kanu kosɔbɛ\nI b’a lɔn wa?\nTexte Options de téléchargement des publications numériques KƆRƆSILI SANGASO—KALAN Saan 2020, marisikalo\nAudio Fɛɛn lamɛntaw telesarse cogow KƆRƆSILI SANGASO—KALAN Saan 2020, marisikalo\nA ci dɔ ma A ci dɔ ma KƆRƆSILI SANGASO—KALAN Saan 2020, marisikalo\nSaan 2020, marisikalo\nKƆRƆSILI SANGASO—KALAN Saan 2020, marisikalo